c: text/html

text:
ASO LUA, 21 OKETOPA 2014 Na tauaofia le Fono Aoao Faitulafono i le itula e 9:00 i le taeao e tusa ai ma le Polokalame o Fonotaga a le Palemene 2014. Na nofoia le Nofoa e le Fofoga Fetalai i le itula e 9:00 i le taeao. Tatalo. (Sui Fofoga Fetalai). FOFOGA FETALAI: I lou agaga faaaloalo ou te faatalofa atu ma ou faafeiloai atu i le paia ma le mamalu maualuga o lo tatou Maota Fono i lenei taeao fou. Ou te talitonu o lea ua sooula le fala ma ua nofoia puna o lauga, ua tumua foi tupe i lumaga ma ua tau le ai e pei o le faiva o Manaia ma Tausala. Ua tatou niumusa ai nei i lenei taeao ula ona o le alofa ma le agalelei o lo tatou Tapaau Sili i le lagi ona o lo o tausia pea lo tatou Maota nei ma le tapuaiga a Samoa i lona alofa tunoa, ua tatou feiloai ai i lenei aso i le vaelupe maua ae le o vaelupe sā‟a. Ia tumau pea ia te Ia lona Viiga e oo i le faavavau. E faafeiloai atu i le paia ma le mamalu o lo tatou Maota i ona tulaga faalupe i le alafai mai i faguga lelei, lau Afioga i le Taitai o le Malo, lau Afioga i le Palemia ma le Kapeneta, le afifio o lea talana atoa i lea Itu o le Maota, lau Afioga i le Taitai o le Itu Agai, Afioga i Minisita Lagolago ma sui usufono mamalu uma o le Palemene i lenei taeao. E ofo alofa atu foi i le paia ma le mamalu o Tupu ma Ee i Faauluuluga o Matagaluega ma Faalapotopotoga a le Malo aemaise ua tatou faatasi i lenei aso ma le paia ma le mamalu maualuga o lo tatou atunuu, o tupulaga ma tama fanau a lo tatou atunuu ona o le Polokalame Faalauiloa a le Palemene i ona tupu ma ona ee, tamalii ma failauga, faletua ma tausi, saoao ma tamaitai ua tatou feiloai i lenei taeao. Afifio maia, maliu mai ma tala mai aao i le Fono i lenei aso. E le faagaloina foi le pai atu i le tapuaiga a Samoa i ona tulaga faalupelupe. Samoa e, o oe lava o le matua moeao ma le matua moepo aua le tapuaia o le alofaiva o lau Palemene, o Taitai ma lo matou filifilia aemaise le faatinoina o le valaauina. Ua faamalo tatalo i le paia o le Aufaigaluega Paia a le Atua i so o se Fata Faitaulaga aemaise le tapuaiga mau ia te outou o Alii ma Faipule, o la outou fatuaiga tausi lena aua le tausia o le va nonofo ai o Aiga ma Tama, o Tama ma Aiga, le Usoga a Tumua ma Pule, Ituau ma Alataua, Aiga i le Tai ma le Vaa o Fonoti. E talitonu ua tatou feiloai fiafia i lenei aso ona ua vaeseuga foi o tatou valavala ona o nisi o fuafuaga faataatitia a lo tatou Malo e pei ona tatou molimauina. Ia tatou viia ai pea le alofa ma le agalelei o le Atua ona ua taitaiina mai lo outou soifua ma tatou molimauina le tele o lona alofa sa tatou molimauina a o feagai i tatou ma tiute i na vaiaso. E le faaitiitia ai le agaga faafetai, na ona piiama e ui ona ua mavae le atuvasa, ae e momoli atu le faafetai tele i lo tatou Maota e ala atu i lau Afioga i le Palemia aua ua uma 669 ona e faafetai ma e faamanuia i le tapuaiga a Samoa e ala i le lagolagosua i le tatou taliga-malo sa tatou feagai ai nei i Malo Aufaatasi, ua faamalo toa, ua malo le tau, malo le tapena, malo le saili-malo, faafetai le faaeaea i feau ma tiute. E manatu ua tu-manu ae ua le tu-logologo, ua puaina i vao ae liaina i ala le lagona o le agaga faafetai i le talisapaia ma le talilelei ua aumai e le lalolagi sa gasolo mai i lo tatou atunuu ona o le tapenaga na tapena atoatoa i ai ma ua atoa tino o le tama na moe i le ana. E le faaitiitia foi le agaga o le faafetai atu Samoa, ua na ona ou fono faapipii i le faafetai a le Taitai o le Malo, ua faafetai Samoa i lau faaeaea aemaise tulaga i au tiuga ma au faaaloaloga e ala i tapenaga. O le lagolagosua i le taumafai atu a lo tatou Malo ua manuia ai taumafaiga uma sa tatou feagai ai. O lea ua tatou tepa i ula ua tatou tago i ula ma o le molimau ola, ua ese le sitepu lea ua tatou i ai. E le o toe tutusa le alafua na tatou i ai ma le faamanuiaga ua tatou maua ona o fua o a tatou seleselega aemaise fua o talosaga na tatou tuu faatasi, na taui ma afifi i le Atua, ua tau ai i manū mea uma. O lenei taeao, o le a sii le vaatele; ua i ai le faamoemoe le paia tele o le tatou Maota e le toe autalaina outou Sa ma Faiga aua o paia e tumau, ae alo maia o le a tatou faaauau i a tatou galuega e pei ona faatulafonoina, aemaise foi le lafo a Lualemana na lupe, o le asō o le a tatou toe faatasi ai aua le tauavameaina o a tatou galuega. Ua tatou faatasi i lenei taeao ma le paia ma le mamalu o alo ma fanau a lo tatou atunuu, vaeane Tupu ma Ee, Tamalii ma Failauga, o Polokalame Faalauiloa lava a le tatou Palemene ona e taua tupulaga talavou, e taua lou leo i lau Palemene. O le tulaga lea o lo o fai ai aoaoga faa-semina e pei ona silafia ma ua uma foi ona faalauiloa aloaia i totonu o le Maota e pei ona ua tatou faatasi ai i lenei taeao ona o le taua o lo latou auai, ona e talitonu le faamoemoe o tupulaga lalovaoa o Taitai ia o Samoa mo le lumanai. MALELEGA MAI LE AO O LE MALO Na fofogaina e le Fofoga Fetalai Malelega mai Lana Afioga Mamalu, O Le Ao o le Malo. 1. “TUSI mo: Le Fofoga Fetalai: E tusa ai ma le Mataupu 59 o le Faavae o le Malo Tutoatasi o Samoa faapea Tulafono Tumau 95 a le Palemene ua tuuina atu nei le maliega i le Fono Aoao Faitulafono na te iloiloina ai Tulafono Tau Faaofi ua faaalia i inei: 1. 2. Tulafono Tau Faaofi o Teuteuga o le Tulafono o le Penisini 2014. Tulafono Tau Faaofi o Taaloga a Tupulaga Talavou a Malo o le Taupulega 2015 (Tulaga Lagolago) 2014. 670 3. Tulafono Tau Faaofi o Iuni Faaunetupe 2014. TUUINA ATU i lou nei Lima i lenei aso 20 o Oketopa 2014. (Sainia): Tui Atua Tupua Tamasese Efi O LE AO O LE MALO. 2. TUSI FAAMAONIA O LE TULAGA FAANATINATI. E tusa ai ma aiaiga o le Tulafono Tumau 99(2), O AU, TUI ATUA TUPUA TAMASESE, O LE AO O LE MALO, ua ou tuuina atu nei le Tusi Faamaonia o le Tulaga Faanatinati o le Tulafono Tau Faaofi ua faaali atu i inei mo le tagofia e le Fono Aoao Faitulafono i lana Fonotaga o le a usuia i le Aso Lua, 21 Oketopa 2014. 1. Tulafono Tau Faaofi o Taaloga a Tupulaga Talavou a Malo o le Taupulega 2015 (Tulaga Lagolago) 2014. TUUINA ATU i lou nei Lima i lenei aso 20 o Oketopa 2014. (Sainia): Tui Atua Tupua Tamasese Efi O LE AO O LE MALO.” TUUINA ATU O PEPA Na tolaulauina e le Failautusi Pepa nei ua faataatia i luga o le Laulau a Fono e tusa ai ma le T.T.48. 1. 2. 3. P.P.2014/2015 Nu.115, Tali Atu a le Malo i le P.P.2012/2013 Nu.88, Lipoti a le Komiti o Galuega, Felauaiga ma Siosiomaga i le P.P.2011/2012 Nu.87, Lipoti Faaletausaga a le Matagaluega o Punaoa Faalenatura ma le Siosiomaga mo le Tausaga Faaletupe Faaiuina aso 30 Iuni 2009. P.P.2014/2015 Nu.116, Tali Atu a le Malo i le P.P.2013/2014 Nu.116, Lipoti a le Komiti o Galuega, Tulafono Tumau, Maota Fono ma Mataupu tau Faiga Palota i le P.P.2012/2013 Nu.25, P.P.2012/2013 Nu.53 & P.P.2012/2013 Nu.54, Lipoti Faaletausaga a le Ofisa o le Komesina o Faiga Palota mo Tausaga Faaletupe 2008/2009, 2009/2010 ma le 2010/2011. P.P.2014/2015 Nu.117, Tali Atu a le Malo i le P.P.2013/2014 Nu.126, Lipoti a le Komiti o Tupe Maua ma Tupe Totogi i le 671 4. 5. 6. 7. 8. 9. 10. 11. 12. 13. 14. P.P.2012/2013 Nu.21 & P.P.2013/2014 Nu.45, Lipoti Faaletausaga a le Faletupe Tutotonu o Samoa mo Tausaga Faaletupe 2010/2011 ma le 2011/2012. P.P.2014/2015 Nu.118, Tali Atu a le Malo i le P.P.2013/2014 Nu.137, Lipoti a le Komiti o le Soifua Maloloina, Galuega tau le Va Fealoai, Mataupu tau Lotoifale ma Atinae o Afioaga ma Agafesootai i le P.P.2013/2014 Nu.47 & P.P.2013/2014 Nu.48, Lipoti Faaletausaga a le Matagaluega o le Soifua Maloloina mo Tausaga Faaletupe 2010/2011 ma le 2011/2012. P.P.2014/2015 Nu.119, Lipoti a le Komisi o le Toefuataiga o Tulafono a Samoa i le Tulafono mo Alii Loia 1976, Lipoti 05/11. P.P.2014/2015 Nu.120, Lipoti Faaletausaga a le Matagaluega o Faatoaga ma Faigafaiva mo le Tausaga Iulai 2012-Iuni 2013. P.P.2014/2015 Nu.121, Lipoti a le Komisi o le Toefuataiga o Tulafono a Samoa i le Tulafono o Taualumaga tau Soligatulafono 1972, Lipoti 07/12. P.P.2014/2015 Nu.122, Faamatalaga o Sini Autu a le Pulega o le Suavai 2015-2017. P.P.2014/2015 Nu.123, Lipoti Faaletausaga a le Matagaluega o Faamasinoga ma le Faafoeina o tulaga tau Faamasinoga 2012-2013. P.P.2014/2015 Nu.124, Lipoti Faaletausaga a le Komisi o Galuega a le Malo 2010-2011. P.P.2014/2015 Nu.125, Tali Atu a le Malo i le P.P.2013/2014 Nu.104, Lipoti a le Komiti o Oloa Gaosia Tulaga Muamua, Mataupu tau Pisinisi, Alamanuia ma Leipa i le P.P.2013/2014 Nu.69, Lipoti Faaletausaga a le Matagaluega o Pisinisi, Alamanuia ma Leipa mo le Tausaga Faaiuina aso 30 Iuni 2012. P.P.2014/2015 Nu.126, Faamatalaga o Sini Autu a le Kamupani o Pulega a le Faaputugatupe Teufaafaigaluega o Mavaega Tausi a Samoa 2015-2017. P.P.2014/2015 Nu.127, Faamatalaga o Sini Autu o le Fuafuaga Autasi 2015-2017 a le Pulega o Faailoga ma Tusi Pasi Taualoa a Samoa, Iulai 2014-Iuni 2017. P.P.2014/2015 Nu.128, Lipoti Faaletausaga a le Matagaluega o le Soifua Maloloina 2012-2013. TUUINA ATU O LIPOTI A KOMITI FILIFILIA Na tolaulauina e le Failautusi Lipoti a Komiti Filifilia nei ua faataatia i luga o le Laulau a Fono e tusa ai ma le T.T.51. 1. 2. P.P.2014/2015 Nu.129, Lipoti a le Komiti o le Soifua Maloloina, Galuega tau le Va Fealoai, Mataupu tau Lotoifale ma Atinae o Afioaga ma Agafesootai i le Tulafono Tau Faaofi o Teuteuga o le Tulafono o le Faalapotopotoga Faavae tau Fatugao a Samoa 2013. P.P.2014/2015 Nu.130, Lipoti a le Komiti o Mataupu tau Aoga, Saienisi, Fesootaiga ma Faamatalaga Tekonolosi i le Tulafono Tau Faaofi o Teuteuga o le Tulafono o le Faalapotopotoga o Suesuega Faasaienisi a Samoa 2014. 672 3. 4. 5. 6. 7. 8. 9. 10. P.P.2014/2015 Nu.131, Lipoti a le Komiti o Mataupu tau Aoga, Saienisi, Fesootaiga ma Faamatalaga Tekonolosi i le P.P.2014/2015 Nu.7, Lipoti Faaletausaga a le Pulega o Fale ma Malae Taalo a Samoa mo le Tausaga 2011/2012. P.P.2014/2015 Nu.132, Lipoti a le Komiti o Mataupu tau Aoga, Saienisi, Fesootaiga ma Faamatalaga Tekonolosi i le P.P.2014/2015 Nu.33, 34, 35, 36 & 37, Lipoti Faaletausaga a le Pulega o Faailoga ma Tusi Pasi Taualoa a Samoa mo tausaga 2008/2009, 2009/2010, 2010/2011, 2011/2012 & 2012/2013. P.P.2014/2015 Nu.133, Lipoti a le Komiti o Galuega, Felauaiga ma Siosiomaga i le P.P.2014/2015 Nu.16, Lipoti Faaletausaga a le Pulega o Malae Vaalele a Samoa mo le tausaga 2012. P.P.2014/2015 Nu.134, Lipoti a le Komiti o Galuega, Felauaiga ma Siosiomaga i le P.P.2014/2015 Nu.25, Lipoti Faaletausaga a le Pulega o le Suavai mo le Tausaga 2012-2013. P.P.2014/2015 Nu.135, Lipoti a le Komiti o Galuega, Felauaiga ma Siosiomaga i le P.P.2014/2015 Nu.65, Lipoti Faaletausaga a le Pulega o Uafu ma Taulaga mo le Tausaga 2011/2012. P.P.2014/2015 Nu.136, Lipoti a le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa i le P.P.2014/2015 Nu.6, Lipoti a le Komisi o le Toefuataiga o Tulafono a Samoa i le Tulafono o Faamasinoga Faaitumalo 1969, Lipoti 12/13. P.P.2014/2015 Nu.137, Lipoti a le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa i le P.P.2014/2015 Nu.13, 14 & 24, Lipoti Faaletausaga a le Matagaluega o Leoleo ma Falepuipui mo le tausaga, 2009/2010, 2010/2011 ma le 2011/2012. P.P.2014/2015 Nu.138, Lipoti a le Komiti o Tupe Maua ma Tupe Totogi i le P.P.2014/2015 Nu.10, Lipoti Faaletausaga a le Kamupani o Pulega o Faaputugatupe Teufaafaigaluega o Mavaega Tausi a Samoa mo le tausaga faaiuina aso 30 Iuni 2013. TULAFONO TAU FAAOFI MO LOIA MA LE FAATINOGA O GALUEGA FAA-LOIA 2012 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai le Afioga i le Taitaifono o le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa. Tofa TUISA TASI PATEA (Taitaifono o le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa): E faafetai atu i lau Afioga i le Fofoga Fetalai mo le avanoa. E talitonu o lea ua uma ona fana le u o le vateatea, ua sii foi le atu o le taeao, toto le taamu teevao i le vatapuia ma lo tatou Tapaau sili i le lagi, pei ona avea ai lau Afioga ma lou soatau e fai ma ositaulauga o lenei aso a o faafogafoga lo tatou atunuu. 673 Ua uma foi ona faapoi ae paelago le Maota nei i ona tulaga faalupe, ua uma foi ona e tapui le tapu aloalii, aua paia o Samoa o lo o faafogafoga mai i maota ma laoa ma tui mai le mulipapaga a o alofaiva le Maota nei i lana fono i lenei aso. Ona faapea lea o sau faamatalaga, ia o le a ou le toe sii se matatalalaga, ae faamalo fai o le faiva ae o le a ou alo loa i le galuega pei ona valaauina i lenei aso. Lau Afioga i le Fofoga Fetalai, ou te faatu le Teuteuga i le Fuaiupu 2(2) e faapea: FOFOGA FETALAI: Malie lau Afioga i le Taitaifono, se i faatu muamua mai le lafo ina ia faamaonia e le Fono Aoao le Lipoti, ia ona agai ai lea i tulaga ua faatulagaina. Tofa TUISA TASI PATEA: faamaonia lenei Lipoti. Ia ou te faatuina atu le lafo, Ina ia Faaluaina e le sui usufono mo Aiga i le Tai, sui usufono mo Palauli ma le sui usufono mo Alataua Sisifo. Na faamaonia le lafo. FOFOGA FETALAI: Ou te faasilasila atu ua faamaonia nei e le Fono Aoao le Lipoti a le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa i le Tulafono Tau Faaofi mo Loia ma le Faatinoga o Galuega Faa-Loia 2012. O le a sagai atu le Fono Aoao i le Iloiloga Auiliili o le Tulafono Tau Faaofi mo Loia ma le Faatinoga o Galuega Faa-Loia 2012. E tusa ai ma le Tulafono Tumau 102, e amata le Iloiloga Auiliili o le Tulafono Tau Faaofi i le Fuaiupu 2. FUAIUPU 2: Faamatalaina o uiga o upu. FOFOGA FETALAI: O lo o i ai le Teuteuga i le Fuaiupu 2 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUISA TASI PATEA: Lau Afigoa i le Fofoga Fetalai ou te faatu le Teuteuga i le Fuaiupu 2(2) e faapea: “TEUTEUGA: Ia faaofi i le faafuaiupu (2) upu “ua tuuina atu pe saunia e le tagata o fuatuaga faaletulafono i Tulafono a Samoa (tuufofoga pe tusitusia) mo se totogifuapauina po o isi faafesuiaiga o mea aogā i tupe, i so o se tagata, e tusa lava pe o i totonu o Samoa po o se isi nofoaga po o” ma faitauina ai le faafuaiupu (2) fou e faapea:“(2) I le aunoa ai ma le faatapulaaina o le fuaitau, galue e avea o se loia faufautua po o se loia i totonu o 674 lenei tulafono, ua avea se tagata e galue e avea o se loia mo faamoemoega o lenei Tulafono, pe afai ua tuuina atu pe saunia e le tagata o fautuaga faaletulafono i Tulafono a Samoa (tuufofoga pe tusitusia) mo se totogifuapauina po o isi faafesuiaiga o mea aoga i tupe, i so o se tagata, e tusa lava pe o i totonu o Samoa po o se isi nofoaga, po o ua na tusia po o ua na saunia mo po o i le avea ai ma sui o so o se isi lava tagata, po o tumau pea ona saunia o ia e tusia po o le saunia mo po o i le avea ai ma sui o so o se isi lava tagata, so o se:(a) (b) (c) (d) Faaliliuina o fanua, faaliliuina o le pule po o isi pepa faamaonia faaletulafono e ono faamauina o lo o aafia ai fanua; po o Mavaega; po o Pepa aloaia e avea ma vaega o taualumaga faaletulafono i totonu o se faamasinoga lea e taua ai lea tagata e avea o se loia o lo o i faamaumauga a le faamasinoga; po o So o se isi lava pepa aloaia o se ituaiga ua faatonuina e Tulafono Faatonutonu po o se isi lava tulafono e pei ona manaomia ai se loia ia tusia pe saunia.” Afioga Hon PALUSALUE FAAPO II (Taitai o le Itu Agai): Lau Afioga i le Fofoga Fetalai….. FOFOGA FETALAI: Ia se i tulai mai lau Afioga i le Taitai o le Itu Agai. Afioga Hon PALUSALUE FAAPO II: O se mea e fia faamalamalama o le tele o le Teuteuga ua aumai e le Afioga i le Taitaifono. Ou te faafesili, pe mafai ona faapulapula mai, ua matua ua palu faatasi mai ia, ua matua fefiloi i le faalogologo atu a le Maota. Pe mafai ona faapulapula mai e le Taitaifono le uiga o ia Teuteuga, ma lou faaaloalo lava. FOFOGA FETALAI: Ia e manatu o lea e malamalama le faamalamalamaga a le Taitaifono le Taitai o le Itu Agai. O lelei lau faalogo? Ia se i tulai mai le sui usufono mo Faleata Sisifo. Tofa LEALAILEPULE RIMONI AIAFI (Faleata Sisifo): Faafetai lava i lau Afioga i le Fofoga Fetalai. E fia malamalama e fesili i le vaega lea i le faaliliuina o fanua, pepa faamaonia. O le faafesili lau Afioga, o le taimi nei i le tele o faletupe, a e alu atu i ai i sau nonogatupe e pei e i ai lava a latou loia faapitoa e faasino mai la ia oe e te alu i ai. O loia nei, o le matuai tetele o latou pili ma latou fees. Pe le i ai se malosiaga o le Law Society e i ai i le tagata ia e alu ia i lana loia tumau e faia mea nei, aua atonu e mama ai le tau ma tulaga faapena, ae afai e tamau lava le mea lea e pule lava le faletupe ia i lana loia e faasino oe e te alu i ai, ia o le matua tele lava o le avega lea e ave e le tele o tagata i le mea lea? O le vaega lea o lea e fia fesili ai lau Afioga. 675 FOFOGA FETALAI: O lea ua maua. Se i tulai mai lau Afioga i le alii loia. Tofa TUISA TASI PATEA: Faafetai mo le faafesili. O le fesili muamua a le Afioga i le Taitai o le Itu Agai, ia ou te masalo e sili pe a ou tali atu e faapea, faitau i le faa-Peretania e o faatasi le faa-Peretania ma le faa-Samoa, ia ona faigofie lava lea ona malamalama lau Afioga i le tulaga lena, o lena e manino lelei le tulaga lena i le tatou Tulafono Tau Faaofi. Lau Afioga i le sui usufono mamalu mo Faleata Sisifo, ou te masalo, se i oo atu i le isi vaega o le Tulafono ia ona manino lea o le tali o lau faafesili. Ae eseese mamao lava lau faafesili lena e aumai ia ma le tulaga lea e i ai le itu lea, faamolemole lava. Ae ou te masalo o le a manino pe a agai i isi itu o le Tulafono pei ona i ai, faafetai. Afioga Hon PALUSALUE FAAPO II: Lau Afioga i le Fofoga Fetalai….. FOFOGA FETALAI: Ia se i tulai mai. Afioga Hon PALUSALUE FAAPO II: O la e faafogafoga mai le atunuu lau Afioga i le Taitaifono, se i tago e aumai ni upu foi ia e faafaigofie ai. O lea ua ou malamalama lelei lava, e ala ona ou tulai atu, o le faafogafoga mai a le atunuu, ina ia malamalama e taua tele le Teuteuga lea, e tusa ai ma le…. FOFOGA FETALAI: Ia o lea ua maua le finagalo o lau Afioga i le Taitai o le Itu Agai. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI (Palemia): Lau Afioga i le Fofoga Fetalai…… FOFOGA FETALAI: Tulai mai le Afioga i le Palemia. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: O le ala lea e i ai sui usufono o le Itu Agai i totonu o Komiti, a i ai se mea e fia malamalama ai le Taitai o le Itu Agai ona fesili lea i ai, i lo le faaumiumi ai o le tatou fono. Ia afai foi e faale o lelei lana nanu e faitau ai ia le Tulafono, ia ua atili ai lava ona taua le fesili o le Taitai o le Itu Agai i a latou sui usufono lea e saofai ai i totonu. Pei e faafaigofie ai le tatou galuega. Tofa LEVAOPOLO TALATONU (Gagaemauga Nu. 2): Lau Afioga i le Fofoga Fetalai….. FOFOGA FETALAI: Se i tulai mai le sui usufono mo Gagaemauga Nu. 2. Tofa LEVAOPOLO TALATONU: Pei o le tulaga lava e tasi lea sa fia maua ai se faamalamalamaga i le Afioga i le Taitaifono. Ae ua manaia o lea ua laga mai e le Afioga i le Palemia le mea lea o le fesili, ia lau Afioga i se tasi o sui usufono mo Salega, Tofa Tapuai Toese Ah Sam, po o le a se 676 faamalamalamaga o lenei mea, le mataupu lea e tulituli atu aua e te i ai i totonu o le tatou Komiti lea. Ma le agaga faaaloalo. FOFOGA FETALAI: Ia malie le Taitaifono, se i toe tuu atu le avanoa faalua i le…… Tofa LEALAILEPULE RIMONI AIAFI: Faafetai. O le mea lea na ou fesili ai lau Afioga i le Fofoga Fetalai i le vaega tonu lea ua i ai le Afioga i le Taitaifono, ona o tiute ia tauave o loia so o se loia lea e aofia ai mea nei. O le mea lena o lea e fesili ai, aua e tasi lava le vaega o le Tulafono lea e sau ai o le over charging ma mea o fees i tua o le vaega 58 o le Tulafono, e ese foi lona ia faasinomaga. A o le mea lea na ou fesili ai, aua o i e tatau ona tali mai ai pe a loto i ai le Afioga i le Taitaifono i galuega faatino a loia, aua o so o se loia lava la e mafai ona faia le mea lea, e aunoa ma le tulaga o i ai i le taimi nei. Ia ma le faaaloalo lava. FOFOGA FETALAI: mamalu…… O lea ua, e faamalulu atu i le sui usufono Afioga Hon PALUSALUE FAAPO II: Lau Afioga i le Fofoga Fetalai, o le faigofie ia o le mea na ou tulai atu ai. Se i ou fesili atu i le Afioga i le Taitaifono, po o malamalama i lana Teuteuga lea e aumai? Nai upu faigofie ina ia matou iloa ai, e malamalama lau Afioga i le Taitaifono i le Teuteuga. FOFOGA FETALAI: O lea ua maua le faauilavea a lau Afioga i le Taitai o le Itu Agai. Ia se i silasila foi i le manino ma le malamalama, o lea ua faatolu ua uma ou avanoa e lua, o le soli fono muamua lena. O le manino ia o le faamalamalamaga a le Taitaifono, (a) Faaliliuina o Fanua, faaliliuina o le pule po o isi pepa faamaonia faaletulafono e ono faamauina o lo o aafia ai fanua; po o (b) Mavaega; po o (c) Pepa aloaia e avea ma vaega o taualumaga faaletulafono i totonu o se faamasinoga lea e taua ai lea tagata e avea o se loia o lo o i faamaumauga a le faamasinoga; po o (d) So o se isi lava pepa aloaia o se ituaiga ua faatonuina e Tulafono faatonutonu po o se isi lava tulafono e pei ona manaomia ai se loia ia tusia pe saunia. Ia se i silasila la i le manino o le Tulafono? Masalo o oe lea e tau nenefu le taeao le Taitai o le Itu Agai. O lea ua manino le faamalamalamaga a le Afioga i le Taitaifono. Ia malie le Taitaifono, o lea faatoa to manu o lenei taeao o lea ua tulai le susuga i le faafeagaiga o se tasi o sui usufono mo Salega, Tofa Tapuai Toese Ah Sam. Tulai mai lau susuga i le faafeagaiga. LAUGA FAA-TAUPOU Tofa TAPUAI TOESE AH SAM (Salega): Lau Afioga i le Fofoga Fetalai, ona o lea ua taua lou igoa e le sui usufono mo Gagaemauga Nu. 2. Ua 677 uma le matou tonu o matou e toatolu lea e i le Komiti, le Afioga i se tasi o sui usufono mo Vaimauga Sisifo, Tofa Lefau Harry Schuster ma le sui usufono mo Faasaleleaga Nu. 2 ma au o le Itu Agai, o au e tapuai a o loia ia e talia a matou fesili. Ia sauni se isi o oulua. Na toe faaauau felafolafoaiga i luga o le iloiloga auiliili o le Tulafono Tau Faaofi mo Loia ma le Faatinoga o Galuega Faa-Loia 2012. Faamaonia le Teuteuga. Faamaonia le Fuaiupu 2 e pei ona Teuteuina. FUAIUPU 3: Faamoemoe o le Tulafono ma matafaioi faavae a loia. Faamaonia. FUAIUPU 4: Faaauauina o le Sosaiete a Loia. Faamaonia. FUAIUPU 5: Galuega tauave a le Sosaiete a Loia. Faamaonia. FUAIUPU 6: Tiute tauave ma malosiaga o le Sosaiete a Loia. Faamaonia. FUAIUPU 7: Tulafono faafoe mo amioga tau le galuega. Faamaonia. FUAIUPU 8: Fonotaga a le Sosaiete a Loia. Faamaonia. 678 FUAIUPU 9: Taualumaga mo le faamoania o Tulafono Faafoe po o ni lafo faatu e ala i faasilasilaga. Faamaonia. FUAIUPU 10: Fono a le Sosaiete a Loia. FOFOGA FETALAI: O lo o i ai le Teuteuga a le Komiti i le Fuaiupu 10 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUISA TASI PATEA: Lau Afioga i le Fofoga Fetalai ou te faatu le Teuteuga i le Fuaiupu 10(4)(a) e faapea: “TEUTEUGA: Ia aveese upu “e sui o le sosaiete” ma suia i upu “e le Fono i se fonotaga a le Fono” ma faitauina ai le fuaiupu fou e faapea: (4)(a) Afai ua avanoa le tofi o se sui aloaia o le fono, ua tatau loa ona faatumu le avanoa; (a) E ala i se palota e faia e le Fono i se fonotaga a le Fono; po o FOFOGA FETALAI: Ia, se i tulai muamua mai le sui usufono mo Aana Alofi Nu.3 ona sosoo ai lea ma le sui usufono mo Faleata Sisifo. Afioga TOEOLESULUSULU CEDRIC POSE SALESA SCHUSTER (Aana Alofi Nu.3): Faafetai i lau Afioga i le Fofoga Fetalai mo le avanoa. Leai na o se faafesili lava lau Afioga i le Fofoga Fetalai i le Taitaifono o le Komiti aemaise foi sui usufono o le Komiti ona o lea e taua i le Teuteuga lea se tasi o vaega sa faapea ona recommend mai e le Law Society, peitai ane lau Afioga o lo o i ai i le Pepa o le Lipoti a le Komiti le submission a le Law Society e le o i ai se fautuaga faapea o aumai ai. Pe faapefea ona oo mai i totonu, pe moni lea faamatalaga o le recommendation na propose mai e le Law Society, peitai ane lau Afioga e le o sau ai i le submission lea e aumai i le Pepa. FOFOGA FETALAI: Malo. O lea ua maua le finagalo o le sui usufono. Tulai mai le sui usufono mo Faleata Sisifo. Tofa LEALAILEPULE RIMONI AIAFI: Muamua lau Afioga, ou te fia fesili lava aua o lea e sau i i sui o le Fono a Sosaiete e i ai le Afioga i le Loia Sili ae leai sana aiatatau e palota ai. O le fesili la lea lau Afioga, pe aisea ua leai ai se aiatatau a le Loia Sili e palota ai, po o le a tonu le mafuaaga? Lua, o le toe lagolago o le fesili, o le a le mafuaaga o le Teuteuga lea na aumai nei? Aua o le Sosaiete le mea, o le Fono a le Sosaiete a Loia ae e le o le Fono a le Council. 679 FOFOGA FETALAI: Tulai mai lau Afioga i le Taitaifono o le Komiti. Tofa TUISA TASI PATEA: Faafetai. O le faafesili a le Afioga i le sui usufono mo Aana Alofi Nu.3, lea foi na toe faaopoopo i ai le Afioga i le sui usufono mo Faleata Sisifo, o le mafuaaga o le suiga o le vaega lenei o le Tulafono Tau Faaofi, e sao lelei lava le saunoaga. O le fautuaga na aumai i le Sosaiete a Loia, ona o le mafuaaga lenei, a fai fono nei e faatatau i ai le vaega lea o le Tulafono Tau Faaofi, o le Fono a le Council, e le o le fono a le Sosaiete. E pei lava ona avatu i le vaega lena o le Tulafono Tau Faaofi, aveese le upu e Sui o le Sosaiete ae tuu i ai upu o le fono i se Fonotaga a le Fono. O le fonotaga la lea a le Council a le Sosaiete. O le tulaga lava pei ona masani ai, e faafaigata ona saili nisi o sui usufono. A talo la le fono a le Sosaiete, o lona uiga e fiu e saili ona o le tele o Sosaiete o nisi o sui a le Sosaiete e le mafai ona paau atu. A o le fuafuaga lea pei ona malilie i ai le Sosaiete a Loia lea ua i ai le fuafuaga, e pei foi ona avatu, masalo e le o maua e lau Afioga i le sui usufono mo Aana Alofi Nu.3 le tulaga lea, ae o le agaga lena ina ia faigofie ona faatumu le avanoa pe a faapea e avanoa le nofoa i totonu o le fonotaga a le Fono, which is o le Council. Lau Afioga i le sui usufono mo Faleata Sisifo, pei ona e fesiligia le tulaga i le Peresetene, o le tulaga lava ia pei ona masani ai i tulafono a le Sosaiete a Loia, e i ai lava le Afioga i le Loia Sili, ae leai sana palota. O le tulaga tuai pei ona i ai. Faafetai. FOFOGA FETALAI: Tulai mai le sui usufono mo Aana Alofi Nu.3 mo lona avanoa mulimuli. Afioga TOEOLESULUSULU CEDRIC POSE SALESA SCHUSTER: Lau Afioga i le Fofoga Fetalai, faamolemole lava e fia maua se faamalamalamaga, ona lau Afioga i le Fofoga Fetalai, o lea e faapipii mai i le pepa le submission a le Law Society Section 2.3 section 32. E le o i ai se vaega o i ai se vaega i totonu o le Lipoti faapea foi faamaumauga o le tusi mai le Loia Sili, e le o i ai se vaega o faapea o sau ai se vaega o le submission e suia le vaega lea lau Afioga. Ona o lea e taua le Law Society, o latou na aumaia le recommendation lea, peitai ane e le o i ai i totonu o le submission, ae afai na i ai… FOFOGA FETALAI: O lea ua maua lau Afioga i le sui usufono mamalu. Tulai mai lau Afioga i le Taitaifono. Tofa TUISA TASI PATEA: Ou te faamalulu atu i le tulaga lena, sa tatau ona i ai i totonu, masalo o lena e misi le tulaga lena ae ua manino foi le tulaga lea pei sa i ai le fonotaga sa auai uma sui mamalu o le Sosaiete a Loia, o le tulaga lena na mananao i ai pei ona i ai le teuteuga o le Tulafono Tau Faaofi. FOFOGA FETALAI: O lea ua malamalama lau Afioga i le Taitaifono, o le a tauave lau saunoaga i le aso. Atonu ne i tei ua le maua le faaoo mai o faamaumauga, a o lea ua faafofoga i le folasaga manino, o le folasaga lena na tuuina mai i lalo o le Law Society. Faamaonia le Teuteuga. 680 Faamaonia le Fuaiupu 10 e pei ona Teuteuina. FUAIUPU 11: Aiā Feteenai. FOFOGA FETALAI: O lo o i ai le Teuteuga a le Komiti i le Fuaiupu 11 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUISA TASI PATEA: Lau Afioga i le Fofoga Fetalai, ou te faatu le Teuteuga i le Fuaiupu 11 e faapea: “TEUTEUGA: Ina ia faaofi le fuaiupu 11 fou ma toe faanumera le faasologa o fuaiupu i vaega o totoe o le Tulafono Tau Faaofi e pei ona suia nei e faapea: 11. (2) (a) (b) (c) (3) (a) (b) (c) (d) (e) (f) Fonotaga a le Fono-(1) E tatau ona usuia fonotaga a le Fono a itiiti mai e tasi (1) i le masina i so o se isi lava taimi ua manatu le Peresetene po o le vaega aupito toatele o sui aloaia o le fono, ua talafeagai ai. I le noatia ma le fai fuafua i Tulafono Faafoe, o se fonotaga a le Fono, e ao ona taitaia e: le Peresetene; po o le Sui Peresetene, pe afai o toesea le Peresetene; po o se sui aloaia o le fono o auai e filifilia e isi sui aloaia o le fono o lo o auai, pe afai o lo o toesea uma le Peresetene ma le Sui Peresetene po o e le o auai mai i laua uma, i le maea ai ona muta le 15 minute mai le taimi atofaina o le fono. I se fonotaga a le Fono: e toalima (5) sui aloaia o le fono e mafai ai ona usuia o se fonotaga, i le noatia ma le fai fuafua i so o se aofaiga o sui e mafai ai ona faia se fono e pei ona fuafuaina i lalo o le parakalafa (f); e mafai e le Fono ona talanoaina ma felafolafoai i galuega a le Sosaiete, e aofia ai mataupu e faasino i galuega tauave, tiute ma malosiaga o le Fono i lalo o le Tulafono; so o se mataupu e ao lava ona faia se faaiuga e ala i le faailoa mai o aao; o se sui aloaia o le fono o auai e tasi lana palota i le noatia ma le fai fuafua i le parakalafa (e); o se sui aloaia o le fono o avea ma taitaifono, e i ai lana palota o faiga filifiliga ma lana palota e faia ai se faaiuga. e mafai e le Fono ona faatonutonu o isi taualumaga, e aofia ai le tolopoina o fonotaga, ma le fuafuaina o le aofaiga o sui auai e mafai ona ua uia se fonotaga mo le faagasologa o isi galuega a le Fono. 681 (4) E mafai e le Failautusi i se feutanaiga ma le Peresetene, ona taloina o se fonotaga a le Fono, e ala i se faasilasilaga i tuatusi imeli, telefoni po o se tusi e faaooina atu i sui aloaia uma o le Fono. (5) E mafai e le Fono ona tuuina atu so o sana galuega tauave, tiute tauave ma malosiaga i lalo o lenei Tulafono i se soakomiti e aofia ai sui aloaia ma sui auai o le Sosaiete, i le noatia ma le fai fuafua i aiaiga ua faaee atu e le Fono po o isi manaoga ua faatulagaina i totonu o tulafono faafoe, e aofia ai taualumaga o fonotaga ma taualumaga a le soakomiti. O se iugafono tusitusia a le Fono ua sainia e sui auai uma o le Fono po o se soakomiti e aloaia e faapei sa pasia i se fonotaga a le Fono po o le soakomiti. E ao i le Fono ona faamautinoa le tausia lelei o faamaumauga o taualumaga uma i fonotaga a le Fono ma o ia faamaumauga o mataupu e le toe manaomia ni faamaoniga o ni faamatalaga molimau pe afai ua faamaonia e le Taitaifono le sao atoatoa i le isi fonotaga o lumanai. So o se gaoioiga ua faia i le agaga lelei i so o se fonotaga a le Fono, po o se fonotaga a le soakomiti o le Fono, po o ua faia e se tagata o lo o galue e avea ma sui aloaia po o se sui auai o le soakomiti, ua aloaia e ui lava o i ai se faaletonu i le tofiga o se sui aloaia po o se sui auai o le soakomiti ua tauleagavaaina mulimuli ane mai le avea o se sui aloaia po o se sui auai o le soakomiti.” (6) (7) (8) FOFOGA FETALAI: Tulai mai le sui usufono mo Aana Alofi Nu.3. Afioga TOEOLESULUSULU CEDRIC POSE SALESA SCHUSTER: Lau Afioga i le Fofoga Fetalai, faafetai lava mo le avanoa. E leai o le atugaluga lau Afioga i le Fofoga Fetalai ona e maitauina le Tulafono Tau Faaofi lenei o le Tulafono a Loia, pei ona maitauina o latou lea e tele ina tusia Tulafono. E fia maua la sina faamalamalamaga mai le Komiti aemaise o le Taitaifono i ni manatu e le gata o le Ofisa o le Loia Sili, aemaise foi o le Sosaiete a Loia. E tele tele le suiga, le faaopoopoga lea ua i ai, peitai ane e le i mafai ona faaoo mai i le amataga. Pe aisea ua lape ai le latou foi tapenaga i lenei vaega tele o lea ua faaofi mai, o lea ua taumafai foi e maitau lelei atu uiga. E taua, ae peitai ane, po o le a se lagona po o se fautuaga foi ua ala ai ona pau i le aumaiga muamua o le Tulafono Tau Faaofi. Faafetai. FOFOGA FETALAI: O lea ua maua atu le finagalo o le sui usufono. Tulai mai le Taitaifono. Tofa TUISA TASI PATEA: Faafetai mo le faafesili, e ese le taua o le fesili, ae faamalulu atu ona o le Tulafono Tau Faaofi na aumai muamua, e le o i ai le section lea. O le section lea e fou, ona o le tulaga lea e le o…. o tulaga sa aumai muamua o le fonotaga a le Sosaiete, ae lei i ai ni fuafuaga e aloaia ai le faatulafonoina o faagaoioiga a le fono a le Council. O le tulaga la 682 lena e pei ona aumai, o lena ua aumai procedures o le fono, mo le fono lena a le Council. FOFOGA FETALAI: Malo faafetai o lea ua manino.; Faamaonia le Teuteuga. Faamaonia le Fuaiupu 11 e pei ona Teuteuina. FUAIUPU 12: O galuega tauave, malosiaga ma tiute tauave o le Fono. Faamaonia. FUAIUPU 13: Teugatupe a le Sosaiete a Loia. Faamaonia. FUAIUPU 14: Ia tausia e le Resitara tusi e faamau ai suafa o loia ma loia faufautua. Faamaonia. FUAIUPU 15: O le tusia o igoa i le tusi e faamau ai suafa. Faamaonia. FUAIUPU 16: O le aveeseina ma le tuueseina o igoa mai le tusi e faamau ai suafa. Faamaonia. FUAIUPU 17: Toe faaofiina o igoa i le tusi e faamau ai suafa. Faamaonia. 683 FUAIUPU 18: O le toe iloiloina o le tusi e faamau ai suafa i luga o le talosaga tetee. Faamaonia. FUAIUPU 19: Aveeseina o le igoa i lana lava talosaga. Faamaonia. FUAIUPU 20: O le toe faaofiina o igoa i le tusi e faamau ai suafa. Faamaonia. FUAIUPU 21: Totogifuapauina o le toe faaofiina o igoa. Faamaonia. FUAIUPU 22: Uiga agavaa lautele mo le faauluina. Faamaonia. FUAIUPU 23: Faauluina o le faamauina o le igoa i le tusi e faamau ai suafa o loia e galulue tumau. Faamaonia. FUAIUPU 24: O le faauluina ma le faamauina o igoa i le tusi e faamau ai suafa o loia e galulue lē tumau. Faamaonia. FUAIUPU 25: Talosaga mo le faauluina. Faamaonia. 684 FUAIUPU 26: O le faauluina. Faamaonia. FUAIUPU 27: Tautoga o le faauluina. Faamaonia. FUAIUPU 28: Tapulaa e uiga i nisi talosaga. Faamaonia. FUAIUPU 29: Totogifuapauina o le faauluina. Faamaonia. FUAIUPU 30: Tulaga aloaia o loia ma loia faufautua. Faamaonia. FUAIUPU 31: Aia tatau e galue ai faa-loia. Faamaonia. FUAIUPU 32: Tapulaa i luga o aia tatau o loia e amata galue ai i lana faitalia i se galuega faa-loia tutoatasi. Tofa LEALAILEPULE RIMONI AIAFI: Fetalai….. Lau Afioga i le Fofoga FOFOGA FETALAI: O le a le fuaiupu? Tofa LEALAILEPULE RIMONI AIAFI: O le 32 faamolemole. FOFOGA FETALAI: Tulai mai le sui usufono mamalu. Tofa LEALAILEPULE RIMONI AIAFI: Faafetai. E fia fesili i lau Afioga i le Taitaifono i le vaega lea o le Tulafono, o lo o faapea mai ai, e ao i 685 so o se loia ae le i mafai ona galue tutoatasi pe faapaaga ma se isi loia ona faamalieina aiaiga o le Tulafono e galue ai e le itiiti ifo i le valu tausaga. Ia i totonu o lena valu tausaga, e tatau ona tolu tausaga e galue ai foi lea i lalo o se isi loia po o se loia faufautua. O le fesili muamua lau Afioga, o le faatupulaia o le iu mai o tatou alo ma fanau loia, muamua, po o faia lava le faiga masani o le agai i o i le Ofisa o le Loia Sili foi lea e galulue ai ma taumafai e faamasani i galuega fai i totonu o le Malo, po o lava se vaegatupe e faia ai lea vaega. Lua, afai foi la ua tatala i tua i le private sector, o a tonu la ituaiga galuega lea e galulue ai, po o galulue faa-associate foi lea loia lagolago, ona la o le ituaiga tau lena e tau ai, aua a fua atu i ai, po o le valu tausaga pe le i umi tele, pe le mafai ona tai pei o le Tulafono tuai lea e i ai e lima tausaga. O lea ou te malamalama i le finagalo o le Ofisa o le Loia Sili ina ia matua lava tapena loia nei ae le i o i tua e galulue na o latou ina ia lava le tomai e galulue ai e o lea i le faamasinoga ma so o se vaega faapena. Ae pei o lau fesili, pe le i umi tele? A valu tausaga, tolu tausaga e galue ai i le….ia tailo i ai, e tatau ona fetuutuunai, aemaise la loia fou ia e iu mai, po o fea tonu lea ua agai i ai? Ma le faaaloalo lava. FOFOGA FETALAI: Ua maua le finagalo o le sui usufono. Ia e tatau lava ona ou faamanatu atu le tulaga lea, leaga o lea ua maea ona tatou agai i le lauliliuina auiliili o Tulafono. O lea ua ou talosaga atu i sui usufono, na ona faapuupuu mai lava o fesili ina ia manino ma malamalama finagalo o le Taitaifono. A silasila foi i le taumafai mai o le Taitaifono i le Tulafono lenei, e le o se tamai Tulafono, na galue muamua ai foi ma auiliili, o lea la ua aumai i o. O a uma finagalo o lea ua taumafai mai ai le Komiti, sa consolidate faatasi ma le Ofisa o Loia, o le mea e mafai ona latou galulue ai. O le tulaga lena e tatau ona faamanino i sui usufono ina ne i tulituliapu lo tatou manatu ma lo tatou lagona, a o lea ua maea ona omai atoa le sosaiete ma le council a loia, o latou ia na feagai ma le Taitaifono ma le Komiti, o le auga la lea ua aumai. E pau lava la le manatu mo tatou na ona faamalamalama ma faamanino mo le silafia e le Maota, o aulape ma mea uma pei ona i ai suiga pei ona tulai mai foi nisi sui usufono ma manatu, po o le a lenei suiga tele ma tau faamanino, o le agaga atoa, ua uma ona consolidate lelei le Ofisa o Loia, Sosaiete a Loia ma le Council a Loia, ina ia manino ma malamalama le Tulafono ua tulai mai. Tulai mai le sui usufono mo Aana Alofi Nu. 3. Afioga TOEOLESULUSULU CEDRIC POSE SALESA SCHUSTER: Faafetai i lau Afioga i le Fofoga Fetalai, ia o le itu lava lea ona o lea foi pei ona e saunoa, ia o lea ou te tilotilo i le submission lea na aumai e le Council a Loia, pei o latou ia o lo o practice foi ma o latou foi e fitoitonu i le Tulafono, o lea e aumai foi le latou recommendation, e tuu i lalo pea i le lima tausaga. E fesiligia ai la, ia ae peitai ane o le recommendation lea e aumai i le Loia Sili e tuu i le valu tausaga, ia lea la e i ai. O le ala lea o le faafesili, ona o lea e feteenai ia vaega ia e lua o le Ofisa o le Loia Sili ma le submission a…… FOFOGA FETALAI: O lea ua maua le finagalo o le sui usufono. Se i tulai mai le Afioga i le Taitaifono. 686 Tofa TUISA TASI PATEA: Ia se i tali muamua atu le fesili a le Afioga i le sui usufono mo Faleata Sisifo. O le tulaga i a tatou loia ia ua uma ona faauu ua iu mai i aoaoga, ia ou te talitonu o lena e silafia e lau Afioga, e pule lava le loia ia i le mea e agai i ai, ae pei o le toatele e pei ona e saunoa, ia o lo o faafaigaluega i le tatou Ofisa o le Loia Sili. Ia o le tulaga pei ona saunoa le sui usufono mo Aana Alofi Nu. 3, ua uma ona soalaupule uma nei mataupu ma le Sosaiete a Loia faatasi ai foi ma le fesoasoani mai a le Loia Sili ma le matou Komiti. O le talosaga foi lea sa fai atu i sui usufono mamalu o la outou vaega o lo o i totonu o le Komiti lenei, se tasi o sui usufono mo Vaimauga Sisifo, Tofa Lefau Harry Schuster ma le sui usufono mo Faasaleleaga Nu. 2, ia pei lava ona faamaonia le saunoaga a se tasi sui usufono mo Salega, Tofa Tapuai Toese Ah Sam, e le o ni tamai loia loia na e i la outou itu, se i faamatalatala atu ia te outou, ia e faigofie ai foi le taumafaiga o lenei Tulafono. Ae ua uma ona soalaupule uma tulaga nei, o le faaiuga lea a le matou Komiti ua i ai, faafetai. FUAIUPU 33: Loia galue toatasi. Faamaonia. FUAIUPU 34: Tuuina atu ma le faalēaogāina o tusi faamaoni faaletausaga e galue ai. Faamaonia. FUAIUPU 35: Totogifuapauina faaletausaga e galue ai. Faamaonia. FUAIUPU 36: Ia totogi atu e le loia tupe a tagata o lo o faaaogāina le auaunaga i totonu o teugatupe tausi i se faletupe. Faamaonia. FUAIUPU 37: Pulea o le teugatupe tausi i nisi itu. Faamaonia. 687 FUAIUPU 38: Sueina faasuetusi o teugatupe tausi. Afioga PESETA VAIFOU TEVAGA (Faasaleleaga Nu. 4): Afioga….. Lau FOFOGA FETALAI: O le a le fuaiupu? Afioga PESETA VAIFOU TEVAGA: O le fuaiupu e 38. FOFOGA FETALAI: Tulai mai le sui usufono. Afioga PESETA VAIFOU TEVAGA: Lau Afioga o le fuaiupu 38(5). O lea o lo o faapea mai le (5) lau Afioga i le Taitaifono: Ua faia e se loia se amioga e lē tusa ai tau le galuega pe afai o le loia: Pei o le agaga lea lau Afioga i le Fofoga Fetalai o lea e tau avatu ai se manatu. FOFOGA FETALAI: Malie la le sui usufono mamalu, se i fai muamua le lafo a le sui usufono e agai i ai le tatou talanoaina o le fuaiupu lea. Tulai mai lau Afioga i le Taitaifono. Tofa TUISA TASI PATEA: Faafetai i lau Afioga i le Fofoga Fetalai, o le tulaga foi lea na tau soso atu ai se i faamaea lelei le suiga lea ia ona faamalamalama atili lea o le mataupu pei ona faafesiligia ai e le sui usufono mamalu. Lau Afioga i le Fofoga Fetalai ou te faatu le Teuteuga o le fuaiupu 38 e faapea: “TEUTEUGA: Fuaiupu 38(1): Ia aveese le upu “i le faaiuga o tausaga faaletupe taitasi” ma suia i le upu “faaletausaga” ma faitauina ai le faafuaiupu (1) e faapea: “(1). E tatau i se loia ona faamautinoa ua sueina faasuetusi o lana teugatupe tausi faaletausaga e se tausitusi faamauina ua faamaonia.” Fuaiupu 38(5): Ia soloia le fuaiupu 38(5)(b) & (c) ma suia i le faafuaiupu (5) fou e faapea:“(5). Ua faia e se loia se amioga e le tusa ai tau le galuega pe afai o le loia ua na solia le faafuaiupu (1). Fuaiupu 38(6): 688 Ia aveese upu “tausaga faaletupe” ma lona faamatalaga mai le (6).” FOFOGA FETALAI: O lo o i ai le sui usufono mamalu, tulai mai le sui usufono mo Faasaleleaga Nu. 4 mo le fuaiupu 38(5). Afioga PESETA VAIFOU TEVAGA: Faafetai mo le avanoa i lau Afioga i le Fofoga Fetalai faapea foi lau Afioga i le Taitaifono. Ae ua ala ona ou tulai atu ona ua amata mai le faitauga o fuaiupu o le Tulafono, ne i meaane ua misi le 38 o le a sauni le 39, o le ala lena na ala ai ona ou faamalulu atu ai i lau Afioga i le Fofoga Fetalai. A o le manatu i le fuaiupu 38 lau Afioga i le Taitaifono le puipui 5(5), lea o lo o faapea mai pe afai o se loia, Ua faia e se loia se amioga e lē tusa ai tau le galuega. E faafesili atu ma lou faaaloalo lava i lau Afioga i le Taitaifono i le vaega lea i le (5), ona o le a se silasila a lau Afioga i le Taitaifono ma le Komiti, ona e i ai nisi o tulaga o lo o tulai mai i nisi o loia e le o aafia uma loia o le sosaiete, o loia foi nei ua filifilia e faletupe e latou te tauaveina pe vaavaaia lelei ia latou galuega. Ona e i ai loia o lea ua tulai mai ai le mea lea, ua galulue i totonu o faletupe ona le tau maia lea o latou fees foi nei i kamupani po o clients, ae ua fesootai lava latou ma pule o faletupe ma tuuina atu pea ma tuuina atu ai a latou fees i totonu o account a kamupani. Ae silasila foi lau Afioga i le Taitaifono, tasi lea solitulafono tele, o le faamalosia o se tagata ona loteina accounts, a o loia nei ua tuuina atu a latou fees. O lea la ia faamalamalama mai e lau Afioga, pe talafeagai ai ma le Tulafono, o lea e faafofoga ia loia, ona tuuina atu fee a loia e otometi i totonu o faletupe e aunoa ma le silafia e tagata po o kamupani? Ma lou faaaloalo lava i lau Afioga i le Taitaifono. FOFOGA FETALAI: Tulai mai lau Afioga i le Taitaifono. Tofa TUISA TASI PATEA: E muamua ona ou faamalulu atu i le sui usufono lea, e ese le tulaga lea e i ai le vaega lea o le Tulafono ma le vaega lea e fesiligia. O le fuaiupu 38(5) e pei ona e fesiligia, e faalagolago le 38(5) lea i le soliga o le 38(1), a le suea au tusi o lau trust account ia po o lau teugatupe tausi, ia le silia i le tasi le tausaga, a e solia le tulaga lena, ona faasalaina lea o oe i lalo i ina i le (5). FOFOGA FETALAI: O lea ua maua lau Afioga i le Taitaifono. Tulai mai lau Afioga i le Palemia. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai, masalo e lelei ona ou tulai atu e faamalamalama atili le vaega lea ona o le vaega lea masalo ua ova i le 20 tausaga o taumafai e tuu le provision lea i totonu o le Tulafono a Loia. Ou te faafetai i le Loia Sili lea o lo o i ai nei ona ua mafai ona tuu le aiaiga lea. O le aiaiga lea e fitoitonu lava i le tulaga o teugatupe faa-mavaega. Ia manatua foi e i ai tagata e mafai ona ave a latou teugatupe tuu i totonu o se ofisa loia latou te vaaia mo a latou fanau mo le lumanai. Mo se faataitaiga; e i ai la taimi, o atunuu la e i fafo, o lea ou te tau maitau e faa-fa ea ona sue tusi a loia i tausaga uma, ina ia aua – leaga o i tonu lava e masani ona mageso ai 689 lima o nisi o loia, ma latou faaaoga ai loa tupe ia a tagata. O lea la e mafua ai loa ona sue faa-fa i atunuu i fafo, a o lea la faatoa mafai ona tuu i totonu o le tatou Tulafono Tau Faaofi, ae a faafogafoga i ai, na o le faa-tasi lena e i ai. E pei o le pressure lena mai loia, ae a pe a amata muamua i le tasi ona o atu lea o suetusi e sue, e faamaonia ai o la e agelu le amio a loia, ae ua tele lava faamasinoga, tele le mau loia ua talai ai ma soloia ai a latou kamupani ona o le mea tonu lava lea, o le faaaoga faaletatau o tupe a tagata sa latou vaaia. O lea la faatoa aumai nei i le Tulafono Tau Faaofi, a ua silia i le 20 tausaga o taumafai e tuu i totonu le mea lea, ma teena mai lava e faalapotopotoga a loia, a o le mea sili, o lea ua i totonu. O le mataupu lea e laga mai e le sui usufono e faatatau i le faaaogaina e faletupe o a latou lava loia, e i ai le mafuaaga, o le latou lava lena aiatatau, i le taumafai foi lea e faavavevave galuega. Ae sao le mataupu lea e laga e le sui usufono, ua avea ma tulaga ua matua sii maualuga ai pili a loia, ua faapasene. Nai tamai mea e le tatau ona – sa tatau ona na o le $2,000 le tau a ua sau ua oo i luga i le $20,000 i le $30,000 ua faa-pasene. O le mafuaaga tonu lava lena na ala ai ona fai le aiaiga lea o le Tulafono Tau Faaofi e tau taofiofi ai mataupu nei, afai o lea e i ai le avanoa e iloa ai e le tagata ua maualuga tele le pili a loia, ona ave loa lea i o o le tagi i le sosaiete e fai i ai sa latou faaiuga i pili ia ona ua maualuga tele. O le mafuaaga foi lena na ala ai ona fai e le tatou Malo isi auala ina ia tau le o ai o tatou tagata i loia ona o le maoae tele o totogi o loia. Mo sina faataitaiga o mea tau valuation, a fai se nogatupe a se isi ae tapa mai e le faletupe, alu muamua e sue se tagata e vailiilia lou fanua po o le a le tau lea ua i ai i le taimi lenei. A e alu foi la i o e sue mai le vaega lena e i ai le poto faapitoa lea o le valuer, ona sau foi lea o le latou pili alu ae i luga. O lea la ua i ai nei i totonu o le tatou Matagaluega o le Siosiomaga le vaega lea e mafai ona latou value ina ae fai fua. O le fesoasoani lena a le tatou Malo ia i latou o lo o mafatia i tulaga nei, i mea lava nei o pili a loia ma pili foi nei a latou i tua o lo o i ai auaunaga faapitoa, a o le toomaga lena mo le tatou atunuu, o le agai i le Sosaiete a Loia po o sosaiete foi a isi faalapotopotoga, e ave i ai le mataupu. Na pau lava lea o le popolega, i avatu foi i o oti ai lava i o i mea lava faakegikegi, a ua le faia le galuega a le Komiti e tusa ai ma le tofia i luga o le amiotonu. Lau Afioga i le Fofoga Fetalai, o le faapuupuuga lea o le mataupu lea. O la e sao le faamatalaga a le Taitaifono, e tau eseese laitiiti lava mea ia e lua lea e agai atu ai le fesili, a o lea foi ua avatu ai ma le tali i le fesili a le sui usufono sa tuuina mai. Faamaonia le Teuteuga. Faamaonia le Fuaiupu 38 e pei ona Teuteuina. FUAIUPU 39: Faamatalaina o uiga o upu. Faamaonia. 690 FUAIUPU 40: Amioga e lē tatau ai tau le galuega. Faamaonia. FUAIUPU 41: Amioga e lē tusa ai tau le galuega. Faamaonia. FUAIUPU 42: Tauleagavaaina mo le Komiti o Faasea ma le Komisi faamasino e faatonutonuina amio. Faamaonia. FUAIUPU 43: Totogi. Faamaonia. FUAIUPU 44: Faasea ma le taofia lē tumau. Faamaonia. FUAIUPU 45: Ia logoina le tagata ua faasea ma mafuaaga mo faaiuga. Faamaonia. FUAIUPU 46: Komiti o Faasea ma Suesuega. Tofa AVEAU TUALA LEPALE NIKO PALAMO (Faleata Sasae): Lau Afioga i le Fofoga Fetalai…... FOFOGA FETALAI: O le a le Fuaiupu Aveautau? Tofa AVEAU TUALA LEPALE NIKO PALAMO: O le Fuaiupu 46. FOFOGA FETALAI: Fuaiupu 46 – Komiti o Faasea ma Suesuega. Tulai mai le sui usufono mo Faleata Sasae. 691 Tofa AVEAU TUALA LEPALE NIKO PALAMO: Faafetai mo le avanoa. Masalo o le Fuaiupu lea ou te fia fesili ai i le Fuaiupu lea 46 e lavea uma ai lava ma le isi vaega lea e i luma atu i i. Ua saunoa le Afioga i le Palemia i vaega ia i isi tino ia o le Komiti pe a faapea e faatulaga. O lau fesili faamolemole lau Afioga, i le Komiti lenei, o le Komiti lenei lau Afioga i le Taitaifono e aofia ai faasea a tagata e le o malilie i iuga a loia, faapea o au lea ua i ai le loia lea o le a tu ia au i se faamasinoga, ua ou le fiafia la i ai, o lea la ua faatu ai le Komiti lea. O le uiga o lau fesili, pei e fai si conflict of interest i lau vaai i ai i le faatulagaina o le Komiti lenei, ona o lea e foliga mai o lea lava e suesue e loia loia, e le o i ai se sui independent i totonu o le Komiti lea. Po o le a se tagai i ai a lau Afioga i le Taitaifono ma la outou Komiti aemaise foi afioga i loia, pe le ono agavaa ona tuu i ai se independent member e le o se loia i totonu o le Komiti lea ona e ese le taua o lea foi Komiti. Ma lou faaaloalo lava. FOFOGA FETALAI: Malo. Ia, tulai mai Afioga i le Taitaifono o le Komiti. Tofa TUISA TASI PATEA: Faafetai ua matagofie lava foi le faafesili, a o tulaga uma lava ia ua uma ona faatalanoaina i totonu o le Sosaiete aemaise foi o le Ofisa o le Loia Sili, e le o i ai lava se mea o suia mai i le tulaga pei ona i ai i le Tulafono tuai. O lo latou lava foi talitonuga, e tatau lava foi ona i ai le tulaga pei ona avatu i le Tulafono lea i le section lea, o le Komiti lena e tatau ona i ai e pei ona i ai le Tulafono Tau Faaofi. Faamaonia le Fuaiupu 46. FUAIUPU 47: Nisi faamatalaga. Faamaonia. FUAIUPU 48: Faalēaogāina po o le foia o faasea. Faamaonia. FUAIUPU 49: Suesuega. Faamaonia. FUAIUPU 50: Tuuaiga ma moliaga faaletulafono. Faamaonia. 692 FUAIUPU 51: Komisi faamasino e faatonutonuina amio. Faamaonia. FUAIUPU 52: Malosiaga ma tiute tauave o komisi faamasino. Faamaonia. FUAIUPU 53: Malosiaga o Komisi Suesue ia faaaoga. Faamaonia. FUAIUPU 54: Faasalaga mo amioga e lē tatau ai tau le galuega. Faamaonia. FUAIUPU 55: Faasalaga mo amioga e lē tusa ai tau le galuega. Faamaonia. FUAIUPU 56: Faasalaga mo amioga e lē tusa ai tau le galuega e aafia ai teugatupe tausi. Faamaonia. FUAIUPU 57: Taofia lē tumau o loia ua lē toe mafai ona galue faa-loia ma malosiaga e faafoe ai le galuega. Faamaonia. FUAIUPU 58: Faamatalaga molimau totogifuapauina faasili. o Tofa LEALAILEPULE RIMONI AIAFI: Fetalai……. 693 totogifuapauina ma Lau Afioga i le Fofoga FOFOGA FETALAI: O le a le Fuaiupu Lealailepule? Tofa LEALAILEPULE RIMONI AIAFI: O le Fuaiupu 58 lau Afioga. FOFOGA FETALAI: Fuaiupu 58 – Faamatalaga molimau o totogifuapauina ma totogifuapauina faasili. Tulai mai le sui usufono mamalu mo Faleata Sisifo. Tofa LEALAILEPULE RIMONI AIAFI: Faafetai o le tasi lenei vaega taua o le Tulafono Tau Faaofi lenei. Aua o le taimi nei, o lea e pei e open market e tatala lava le avanoa i so o se loia e te alu i ai, e fua foi i lana tau. O le mea lea e tulai mai lea e fia fesili ai i le Afioga i le Taitaifono, ona e seasea i ai se loia e te alu atu tau mai o lau mataupu lea pe a ave i le Tulafono e fia le tau e fai ai, aemaise la i le taimi foi lea o faiga palota lea o le a tatou alo atu i ai i taimi o petitions. O vaitaimi ia lau Afioga, ou te talitonu foi o le atuatuvale foi, ua desperate nai faipule foi nei e malo, o tau o loia i le taimi lena, e oo mai lava i le taimi lenei, o la e totogi lava pili a nai isi vaega ia na fai latou sue talu ai, e lima tausaga o tau togitogi. O le mea la lena o lea e faafetai ai i le vaega lea o le Tulafono Tau Faaofi, aua e pei o le taimi lena pei ua collude loia nei, faapea tatou alu i le rate lea, amata i le tai $20,000 e fai ai le aualii ia, a? Ae faafetai la o lea ua aumai le vaega lea o le Tulafono Tau Faaofi e ave i ai a tatou tagi pe afai ua tetele tele, ia pe mafai foi lava ona fai e oe lau case ae a e faiaina, e leai sau tupe e alu ai. A o le mea la lea ua ou fesili ai i lau Afioga i le Taitaifono, o le Vaega 7 o le Tulafono Tau Faaofi, o le soliga o lenei aiaiga o le Fuaiupu o le a ave ai mo le faatonutonuina o le amio, faatonutonuina o le amio i lalo o le vaega. Na pau lava lea o le mea lea e aumai i le faasalaga po o le mea e fai i le loia, o le faatonutonuina o le amio. Ia, se i faamanino mai lau Afioga po o le a tonu lava le vaega o le amio lea e faatonutonu, a o le a foi se faasalaga talafeagai. Ma le faaaloalo lava. FOFOGA FETALAI: Tulai mai lau Afioga i le Taitaifono o le Komiti. Tofa TUISA TASI PATEA: Faafetai mo le faafesili. Masalo o le amio lea e tau faatonutonu o le malamalama lava ae fesili lava. Lau Afioga i le sui usufono mamalu, masalo o lena ua silafia e lau Afioga, a e alu atu lava i le isi loia e te le fiafia i lana tau, e mafai foi ona e toe alu atu i le isi loia e te saili matagi i ai, o ai lava le loia e te fiafia i ai, fiafia i lana tau fiafia foi i lana galuega, masalo o le freedom lena o le tagata e saili ai lea tulaga. O le tulaga e pei ona fesiligia i le over charging po o le ova o le tau a loia, o lena o lo o faamalamalama atili atu i lalo o le Section 64, o lo o i ai aiaiga i lalo o le 64 lena e tatau lava foi ona faautagia mai e le tatou Sosaiete, ina ia fai fuafuaga uma e tatau pei ona i ai, a leai ona oo atu lea i regulations na e oo lava i le faamaonia mai e le Kapeneta ma le Head of State ona fai ai lea o nisi fuafuaga pei ona atagia mai i lalo o le Fuaiupu 64(1)(f) ma le (g). O le (7) pei ona e aumaia, ou te masalo o le tulaga lena o lo o i ai le Council a le Law Society ma le Komiti lea pei ona taua, o i latou na e faia fuafuaga tatau uma talafeagai pei ona masani ai i Tulafono. O le fesoasoani atu lea. 694 FOFOGA FETALAI: Malo faafetai. Oi ia, leaga o lea e tulai mai le isi loia o le tou Komiti. Susuga PAPALII LIO FAAVAIVAIOMANU TAEU MASIPAU (Faasaleleaga Nu.2): O le lagolago i le matou Taitaifono. FOFOGA FETALAI: Ia, tulai mai le sui usufono o le Komiti. Susuga PAPALII LIO FAAVAIVAIOMANU TAEU MASIPAU: Ina ia faamalamalamaina atili lenei tulaga, leaga o lea e faafofoga mai le Sosaiete a Loia ma i latou e fai pisinisi ona o lea ua taua. E leai e faamalulu atu foi i lou uso a sui usufono, e leai, ina ne i te i ua faitau eseese ma faitau sese le atunuu i le tulaga lea aemaise o le taimi o faiga palota. E leai e le faapena ona fai tulaga i galuega faaloia. O lea e pei lava ona saunoa le matou Taitaifono, e leai o lea lava ua i ai Ofisa Loia, ia lava foi ona faatalanoa i Ofisa e agai i ai le mamalu o le atunuu ina ia malamalama atili. E i ai le feagaiga e fai ina ia malamalama le ua oo mai ma le loia o le a faafeagai ma le galuega. O le feagaiga lena e saini faatasi lava e le ua oo atu ma le loia ina ia malamalama ina ia manuia taualumaga o le galuega ma tupe e totogi i le taimi lenei, ina ia aveese ma finagalo o le Maota ma le atunuu le tulaga lea ona e tuuaia ai foi i latou o lo o faia pisinisi nei, a o pisinisi na e lagolago ai le atunuu ma lagolago ai foi i lo tatou Malo. Ma lou faaaloalo lava. Tofa LEALAILEPULE RIMONI AIAFI: Lau Afioga i le Fofoga Fetalai ua faafetai lava mo le avanoa. O le Afioga i le Taitaifono o le Komiti, o le tasi lea loia ua tatau ona faatonutonu lana amio. O le mea lea ou te fesili atu ai lau Afioga i le Fofoga Fetalai, ona o lea e aofia mai i inei i le tau o loia. Sa taua e le Afioga i le Palemia, e taua tele le vaega lea i le faamama avega o le Malo i le faaaogaina e Faletupe o mea foi ia o valuation ia a le Matagaluega o Punaoa Faalenatura ma le Siosiomaga. Ma le faaaloalo lava lau Afioga i le Fofoga Fetalai, o le tele o isi faletupe e le faaaogaina fautuaga ia. E toe faatonuina oe e te alu i se latou lava tama foi lea e value ina fanua. O le tasi lena vaega e tatau ona tilotilo i ai le Law Society ma le vaega lea aua e tatau ona faataua galuega a le Malo ma mea ia e fai. Afai ua ave i ai le faatuatuaga o le Malo i o latou tagata faigaluega e value ai fanua, e tatau ona avatu talia e latou nei, ae le o le avatu o valuation ae toe tuli oe e te alu e vaai a latou lava valuation e faaaoga, e le talafeagai tele. O mea la ia lau Afioga i le Fofoga Fetalai, sa tatau ona tagai i ai le Afioga i le Taitaifono ma le faaaloalo lava. FOFOGA FETALAI: Se i tulai mai lau Afioga i le Palemia. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai, o lea ou te iloa lelei lava, o tagata uma lava na o value mai i o i le MNRE, o la e talia uma lava e faletupe. 695 FOFOGA FETALAI: Se i tulai mai lau Afioga i le Taitaifono. E te toe fia tali ia Leala po o le a faasolo tatou? Tofa TUISA TASI PATEA: Ou te masalo e sili ia pe a faasolo ina ne i sasi sau tala i le Tofa Leala ona leaga lea o la ma mafutaga ma le sui usufono. FOFOGA FETALAI: Ua sala ina atugalu le sui usufono. Ua mafatia tele ona o le sui usufono foi ua alu soo i faamasinoga ua le lava totogi pili a loia. Tofa LEFAU HARRY SCHUSTER (Vaimauga Sisifo): Lau Afioga i le Fofoga Fetalai pe maua se avanoa faamolemole? FOFOGA FETALAI: Tulai mai le isi sui o le Komiti, tulai mai lau Tofa Lefau. Tofa LEFAU HARRY SCHUSTER: O le tulaga lea sa fesiligia e Leala sa fesiligia foi e le Afioga ia Peseta. O le tulaga lea a e alu atu i le bank ae fai mai le bank e te alu i le loia a le bank. E sao le faasea, ae e le o le Tulafono Tau Faaofi lea e aafia ai le tulaga lena. O le Tulafono lea na o le faataatia lava o tulaga faavae mo le faiga o galuega faaloia, ae saolele lava le tulaga lea aua o au foi ia, ou te talitonu e le sao le tulaga lea e fai e banks. Ona pau la le mea lea e utia ai, a e le alu la i le loia taugata lea a le bank, e le aumaia le loan. Ou te lagona o le tulaga lea o le Tulafono foi lea o le Fair Trade lea e i le MCIL, o i ina la e i ai le tulaga lea e ave i ai le faasea lea leaga o lou foi lea talitonuga e le sao le mea a le bank lea e fai. O lau aia tatau o le sue o lau loia, pe valea pe poto lau loia a o le loia na filifili e oe, ae e le o le fai mai e te alu i le loia a au ae totogi e oe le pili. E le talafeagai lena tulaga, ae e le o le Tulafono Tau Faaofi la lenei lau Afioga i le Fofoga Fetalai e fitoitonu ma le mataupu lena. FOFOGA FETALAI: Ia, se i tulai mai Peseta. Afioga PESETA VAIFOU TEVAGA: Lau Afioga i le Fofoga Fetalai, e momoli atu le faafetai i le Afioga i le sui usufono mamalu. E pei o le agaga lava lea ona sa ou vaavaai i le Tulafono a le Taitaifono ma le Komiti, e le o maua ai i ina le mea lea sa ou manao ai e avatu, ae pau lava lea o le fuaiupu lea e pei e tau relate agai i ou manatu, o le mea lea o le pule o le loia e faamalosia le bank e tuu i ai i totonu lana pili po o lana fee. O lea foi la ou te malamalama, ua tele lava le solitulafono, ae faafetai i le Afioga i le sui usufono mamalu aua tasi foi lea loia. O le mea e sili ai ma faafetai, o lea ua manino leaga o lea foi e i ai nai a matou faamasinoga lea e lumanai ai i le ituaiga issue lea po o le mea tonu lava lea, ae ou te faafetai o lea ua maua le tali o lau fesili. FOFOGA FETALAI: O lo o i ai nisi Tulafono e sagatonu i ai le mataupu lea, a o lea ua manino ma malamalama aua e aoga foi mo le faatulagaga mo le lumanai. Faamaonia le Fuaiupu 58. 696 FUAIUPU 59: Faaaogaina o fuaitau “tagata ofisa faaletulafono” ma “loia faatoa amata i le galuega”. FOFOGA FETALAI: O lo o i ai le Teuteuga a le Komiti i le Fuaiupu 59(1) e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUISA TASI PATEA: Lau Afioga i le Fofoga Fetalai ou te faatu le Teuteuga i le Fuaiupu 59(1) e faapea: Ia aveese upu “po o pe a faamoemoe e tuuina atu fautuaga faaletulafono po o le ofoina atu o auaunaga faaletulafono” ma faitauina ai le faafuaiupu (1) fou e faapea: “(1) E le tatau i se tagata ona faaaoga fuaitau o le tagata ofisa faaletulafono po o le loia faatoa amata i le galuega a o faagasolo lana galuega, seia vagana o le tagata:” Faamaonia le Teuteuga. Faamaonia le Fuaiupu 59 e pei ona teuteuina. FUAIUPU 60: O isi fuaitau faasaina. Faamaonia. FUAIUPU 61: Ia avea le Sosaiete a Loia ma vaega auai i taualumaga. Faamaonia. FUAIUPU 62: Faaeeina atu faaletulafono. o matafaioi Tofa LEALAILEPULE RIMONI AIAFI: Fetalai…… i isi faalapotopotoga Lau Afioga i le Fofoga FOFOGA FETALAI: O le a le fuaiupu? Tofa LEALAILEPULE RIMONI AIAFI: O le Fuaiupu 62 lau Afioga i le Fofoga Fetalai. FOFOGA FETALAI: Tulai mai le sui usufono mamalu. 697 Tofa LEALAILEPULE RIMONI AIAFI: O le vaega lea o le Tulafono Tau Faaofi lau Afioga i le Fofoga Fetalai, o lo o faapea mai e i ai se vaitaimi e faaletonu ai le Society lea po o le fono ona o le faateleina o o latou tiute, ona faatu lea o se isi regulatory body e ave i ai le malosiaga ae se i suesue le vaega lea a le Council po o le Law Society. O lau fesili la lau Afioga i le Fofoga Fetalai, po o le a le mafuaaga ua fai ai lea vaega? E pei e foliga mai o le a toe faatu se isi itutino ese mai e vaaia vaega ia. Afai ua le mafai e le Sosaiete a Loia ona fai le mea e tatau ona fai, e matua tele le popolega o lou nei sui usufono, aua e tatau ona fanau mai i ina le tausia o Tulafono ma le mea amiotonu. O lona uiga e tatau ona soalaupule mea uma i ina. Afai foi o i ai se vaega e faaletonu ai le faatinoina o o latou tiute ma faaiuga fai, o lea e avanoa le Loia Sili aua e moni lava o lea e i totonu o le Komiti, aua o i ina e tatau ona i ai se fautuaga e faatino ai le vaega lea, i lo le toe fai o se isi itutino. Aua o lona uiga o lea e fai mai e toe fai se isi Legal Profession Practise Board. O lona uiga o nisi foi loia, se isi foi itutino o nisi foi loia e omai e toe suesue isi loia. E pei o le itu lena o lea e fesiligia ai lau Afioga i le Taitaifono ona o le vaega lea, ae aua e te atugalu fua i a tatou tala. O a lava ni tala e fai mai, se fai mai; ua e iloa? E le taua pe faafia ona e alu i le Tulafono aua o au ua faatele ona ou alu i le Tulafono, a o le mea taua o le record. A fai mai ua e commit in any crime ae toe no. O le mea taua lena. O le no o lona uiga e le gata i le lelei o Leala ae toe lelei lana loia, o le mea lena e ala ai ona ou le faaaogaina le tama lea. Ma lou faaaloalo lava. FOFOGA FETALAI: Tulai mai le Taitaifono. Tofa TUISA TASI PATEA: Faafetai lava i lau Afioga i le Fofoga Fetalai. O le a ou le oo i le tulaga lea e pei ona augani mai ai le sui usufono mamalu. O le vaega lea o le Tulafono Tau Faaofi e pei lava ona manino mai, afai e le mafai e le Council po o le Law Society ona fai ni fuafuaga e atagia ai le amiotonu o lenei Tulafono, ona oo loa lea i se isi tulaga e tatau ona i ai e pei ona i ai le sub-section (2) lena – Legal Profession Practice Board. Ou te talitonu o le vaega lava lea e masani ai i le tele o Tulafono, a le mafai ona faatino fuafuaga e pei ona i ai le Tulafono Tau Faaofi lenei i so o se vaega ua avatu i ai fuafuaga e tatau ona latou faatino tulaga uma e pei ona atagia i le Tulafono Tau Faaofi lenei, e tatau foi ona i ai se laasaga pe a faapea e le o faamalieina le mamalu lautele o le atunuu o lo o saili atu ni fesoasoani e ala i lenei Tulafono Tau Faaofi. Tofa LEALAILEPULE RIMONI AIAFI: Faafetai lava. O le tausaga na tea nei sa tatou pasia ai le Tulafono foi lea o le Tribunal e ave i ai faasea ma atugaluga o so o se sosaiete lava pe afai e sao lau matau. O le mea la lea o lea e fesili atu ai i lau Afioga i le Taitaifono, o le a le mea ua le faaaogaina ai le va ma le Tulafono na tatou tigaina foi e pasi ma fai, aua o le vaega taua lena e ave i ai atugaluga o so o se sosaiete i totonu o le atunuu? O lea ua i ai le Tulafono ua pasia, a o le a le mafuaaga o le a toe fai ai lea body ma lea sosaiete ma i ai foi ma nisi loia e suesueina mea ia i societies? Ma le faaaloalo lava. 698 FOFOGA FETALAI: E manatu ina ne i mau eseese le finagalo o le Taitaifono ma le taumafai mai a le sui usufono mamalu. O lea ua tali le finagalo sa atugalu i ai le sui usufono mo Faleata Sasae, o se aulape e pei se loophole foi lea ne i te i ua le mafai ona faamalieina le sui usufono……… Tofa AVEAU TUALA LEPALE NIKO PALAMO: O le Fuaiupu 61 lea ou te fia fesili ai. FOFOGA FETALAI: A o lea ua manino le faamalamalamaga a le sui usufono, o le faaeeina atu o matafaioi i isi faalapotopotoga faaletulafono, e aofia ai la ma le Tribunal lea na e saunoa ai Leala. E le faapea o le a faatuina nisi matafaioi fou. O le faaeeina atu i se isi faalaapotopotoga faaletulafono latou te iloiloina mataupu e pei o le Ombudsman ma nisi faalapotopotoga faaletulafono e mafai ona latou suesueina. Tulai mai lau Afioga i le Taitaifono. Tofa TUISA TASI PATEA: O le a ou faapapalagi atu ina ia malamalama atili le uso po o le Afioga i le sui usufono mamalu – or other regulatory body, established and empowered by Regulations. O le la ua uma ona faa-Samoa mai e le Afioga i le Fofoga Fetalai le tulaga lena. Tofa LEALAILEPULE RIMONI AIAFI: Lau Afioga i le Fofoga Fetalai, e leai o le a gasea lava e tau faapapalagi mai. Na pasi foi lau igilisi i le UE, na faalua ona faasikolasipi i Ausetalia e le Malo o Samoa, a o le mea lea ou te talanoa atu ai, o le a le body lea e fai mai e fai muamua? O lena e manaia le faaupuga lena e sau ai i totonu, ae leaga o le mea muamua e faatu le tino lea ona faatoa oo lea i le isi vaega. Ua e vaai la i le faasologa o le mea lea e i ai? FOFOGA FETALAI: O lea ua maua lou finagalo Leala. Tofa LEALAILEPULE RIMONI AIAFI: Fofoga Fetalai. Faafetai i lau Afioga i le FOFOGA FETALAI: Ua malamalama le mataupu. A le malamalama loa i le faaiuga a le Council ma le Law Society, ona agai loa lea e faaaoga se isi faalapotopotoga ua faatulafonoina. Tulai mai le sui usufono mo Faleata Sasae. Tofa AVEAU TUALA LEPALE NIKO PALAMO: Faafetai i lau Afioga i le Fofoga Fetalai. O le Fuaiupu 61: Ia avea le Sosaiete a Loia ma vaega auai i taualumaga. O le ala lea na mafua ai ona ou fesili i le sosaiete i luma atu o le Komiti lea aua afai la ua ou aveina le loia lea i le Tulafono pe ou te le fiafia foi la i le iuga a le Komiti lea, a o lea ua sau i inei le puipuiga, o lea o le a fasi tóatele loa oe e le gata o lau loia a o le sosaiete. O lea o le a i ai le sui o le sosaiete e fai ma sui i totonu o le faamasinoga lea pe afai e te aveina i totonu i ina. O le mafuaaga lena na ou fesili atu ai i le vaega lena pe aisea, ona e foliga mai o lea lava e puipui afioga i loia i loia. E le faapea o i ai se afaina i loia i le taimi lenei, a o lea ou te tilotilo i le lumanai ona o lea ua i ai le Tulafono Tau Faaofi lea, a fai atu ae e le malie e alu ave i le Court pe afai e faasao mai au e le 699 Taitaifono, ave i le sosaiete faasea lea na ou fesili ai lea e leai se independent member, ae omai foi le sosaiete lea aua o lea e fai mai le Tulafono e tatau ona i ai so latou sui i totonu o le faamasinoga lea. O lea la e mafua ai ona ou fesili pe aisea ua fai ai faapea le Tulafono lea i lea vaega, pe aisea le mea ua ala ai ona moomia le sui o le sosaiete i totonu o le Tulafono, ae e le o le sosaiete lea ou te avea o lea ou te avea lau loia? FOFOGA FETALAI: E manatu ina ne i atugalu tele le sui usufono i tulaga ia aua ailoga e tupu lea mea? E talitonu lava le faamoemoe ua gafataulimaina le faamoemoe, ua lava tapena le tatou Tulafono Tau Faaofi aua o lea foi ua aumai ma tapenaga a afioga i alii loia. O lea ua taua le Fuaiupu 62 lea ua aumai ona o lo o ua i ai le tali tatou te sulufai i ai pe a faapea e tulai mai lea mataupu. E talitonu le sui usufono ua malamalama. Lau Afioga i le Taitaifono se i tulai mai. Tofa TUISA TASI PATEA: E fia faamalamalama lava le tulaga lea. Ou te masalo lau Afioga i le sui usufono mamalu, e manaia pe a faitau i le versión faapapalagi 61, o lena e faamalamalama atili atu ai ona e fai sina fesasiai o le faa-Samoa i isi taimi, a o le Fuaiupu 61 lena e manino lava: Law Society to be a party to proceedings. O lona uiga e mafai lava ona e alu e ave le Sosaiete a Loia i le faamasinoga. O le tali atu lea faafetai lava. Tofa AVEAU TUALA LEPALE NIKO PALAMO: Lau Afioga i le Fofoga Fetalai, e leai ou te le toe tali i le Taitaifono, ae e faanoanoa ona e fai atu lava ma saunoa mai le Taitaifono e faitau i le itu faa-Peretania o le Tulafono Tau Faaofi. O lea lava matou te faitau i le itu faa-Peretania o le Tulafono Tau Faaofi, o le ala foi lena o le tuuina atu o fesili. O lea lava e malamalama e te le tau saunoa mai e faitau i le gagana Peretania aua o lea lava e i ai i inei le gagana Peretania lea foi e fai atu ai fesili. FOFOGA FETALAI: Malo, onosai. E faapena a tatou galuega, e faitau le faapapalagi ma tatou fetuunai, e le se mea… e sa le faimea ita. Faamaonia le Fuaiupu 62. FUAIUPU 63: Tuusaunoaga o noataga. Faamaonia. FUAIUPU 64: Tulafono Faatonutonu. Faamaonia. 700 FUAIUPU 65: Soloia ma teuteuga. Faamaonia. FUAIUPU 66: Aiaiga faasaoina ma aiaiga tau soloaiga. FOFOGA FETALAI: O lo o i ai le Teuteuga a le Komiti i le Fuaiupu 66 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUISA TASI PATEA: Lau Afioga i le Fofoga Fetalai ou te faatu le Teuteuga i le Fuaiupu 66(9) e faapea: “TEUTEUGA: Ia faaofi le faafuaiupu (9) fou i le tuanai ai o le faafuaiupu (8) e faapea: “(9) I le amata faamamaluina o lenei Tulafono, o so o se totogifuapauina ua faatonuina i lalo o le fuaiupu 30 o le Tulafono o Alii Loia 1976, e faaauau pea ma e aloaia i lalo o lenei fuaiupu e peiseai ai sa faia i lalo o le fuaiupu 29 o lenei Tulafono.”” Faamaonia le Teuteuga. Faamaonia le Fuaiupu 66 e pei ona Teuteuina. FUAIUPU 1 MA LE IGOA: FUAIUPU 1: Igoa puupuu ma le amataga. IGOA: Tulafono mo Loia ma le Faatinoga o Galuega Faa-Loia 2012. FOFOGA FETALAI: O lo o i ai le Faasaoga i le Fuaiupu 1 ma le Igoa e pei ona faaalia i le Pepa Faaopoopo o Galuega. Tulai mai le Taitaifono o le Komiti. Tofa TUISA TASI PATEA: Lau Afioga i le Fofoga Fetalai ou te faatu le Faasaoga i le Fuaiupu 1 ma le Igoa e faapea: “FAASAOGA: Ia aveese le fuainumera 2012 ma suia i le fuainumera 2014 ma faitauina ai le Fuaiupu 1 ma le Igoa e faapea: “Tulafono mo Loia ma le Faatinoga o Galuega Faa-Loia 2014.”” 701 Faamaonia le Faasaoga. Faamaonia le Fuaiupu 1 ma le Igoa e pei ona Faasaoina. Na faagasolo le Tulafono Tau Faaofi mo Loia ma le Faatinoga o Galuega Faa-Loia 2014 faatasi ma Teuteuga ma le Faasaoga. TULAFONO TAU FAAOFI O TEUTEUGA O LE TULAFONO O LE FAAFOEGA O LAFOGA 2014 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai lau Afioga i le Taitaifono o le Komiti o Mataupu tau le Va i Fafo, Fefaatauaiga ma Tupe Maua. Afioga AFUALO WOOD UTI SALELE (Sui Taitaifono, Komiti o Mataupu tau le Va i Fafo, Fefaatauaiga ma Tupe Maua): Lau Afioga i le Fofoga Fetalai ou te faatu le lafo, Ina ia faamaonia e lenei Fono Aoao le Lipoti a le Komiti o lo o fautuaina ai, Ina ia faagasolo le Tulafono Tau Faaofi o Teuteuga o le Tulafono o le Faafoega o Lafoga 2014 e aunoa ma se Teuteuga. Faaluaina e le sui usufono mo Aana Alofi Nu.3, sui usufono mo Faasaleleaga Nu.2 ma le sui usufono mo Faasaleleaga Nu.1. Na faamaonia le lafo. FOFOGA FETALAI: Ou te faasilasila atu ua faamaonia nei e le Fono Aoao le Lipoti a le Komiti o Mataupu tau le Va i Fafo, Fefaatauaiga ma Tupe Maua i le Tulafono Tau Faaofi o Teuteuga o le Tulafono o le Faafoega o Lafoga 2014. O le a sagai atu loa le Fono Aoao i le Iloiloga Auiliili o le Tulafono Tau Faaofi o Teuteuga o le Tulafono o le Faafoega o Lafoga 2014. E manatu leaga o lea ua tatou taunuu i le tatou taimi malolo, e tatau ona fai le tatou faasiliga malosi ma vasai foe mo lenei vaega o le taeao. E manatu o lea ua tele le tatou galuega ua ausia. O le a tatou alo i le tatou malologa masani i le taumafagati ma le malu taeao ae tatou toe foi mai ona faagasolo foi lea i lenei Tulafono Tau Faaofi taua. E faasilasila atu o le a faataatia ese Galuega a le Fono Aoao Faitulafono mo lana malologa masani o le taeao. Na faataatia ese Taualumaga a le Fono Aoao mo lana malologa masani i le itula e 10:44 i le taeao ma toe faaauau i le itula e 11:46 i le taeao. 702 Na toe faaauau felafolafoaiga i luga o le Iloiloga Auiliili o le Tulafono Tau Faaofi o Teuteuga o le Tulafono o le Faafoega o Lafoga 2014. FOFOGA FETALAI: Ou te faasilasila atu ua toe amataina nei Taualumaga a le Fono Aoao Faitulafono. Faamalo atu onosai i lenei vaega o le aso, ou te talitonu ua malu i fau le taliga o le sua ma le palega auau aua le tatou malu taeao sa feagai ai. O le tulaga foi o le tatou polokalame mo tupulaga talavou, o lea sa faatasi atu i ai le Afioga i le Palemia, Afioga i le Taitai o le Itu Agai ma au nei e tau faatino nisi o fuafuaga faataatitia. E faaamalo atu ai le lavapapale i le tatou Maota. E faia le tatou malologa ua faagasolo le Tulafono Tau Faaofi o Teuteuga o le Tulafono o le Faafoega o Lafoga 2014 i lona iloiloga auiliili. E tusa ai ma le Tulafono Tumau 102, e amata le Iloiloga Auiliili o le Tulafono Tau Faaofi i le Fuaiupu 2. FUAIUPU 2: Ua faaofiina le fuaiupu 9A fou. Faamaonia. FUAIUPU 3: Teuteuga faatupulaia. Faamaonia. FUAIUPU 4: Aiaiga tau soloaiga ma aiaiga faasaoina. Faamaonia. FUAIUPU 1 MA LE IGOA FUAIUPU 1: Igoa puupuu ma le amataga. IGOA: Teuteuga o le Tulafono o le Faafoega o Lafoga 2014. Faamaonia. Na faagasolo le Tulafono Tau Faaofi o Teuteuga o le Tulafono o le Faafoega o Lafoga 2014 e aunoa ma se Teuteuga. 703 TULAFONO TAU FAAOFI O TEUTEUGA O LE TULAFONO O LE FAAMASINOGA A LE LALOLAGI MO SOLITULAFONO FAAVA O MALO 2014 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai le Afioga i le Taitaifono o le Komiti o Mataupu tau Faamasinoga, Leoleo & Falepuipui ma Faamasinoga o Fanua & Suafa. Tofa TUISA TASI PATEA: Lau Afioga i le Fofoga Fetalai ou te faatu le lafo, Ina ia faautagia e lenei Fono Aoao le Lipoti a le Komiti o lo o fautuaina ai, Ina ia faagasolo le Tulafono Tau Faaofi o Teuteuga o le Tulafono o le Faamasinoga a le Lalolagi mo Solitulafono Faava o Malo 2014 e aunoa ma se Teuteuga. Faaluaina e le sui usufono mo Palauli ma se tasi o sui usufono mo Vaimauga Sisifo, Tofa Lenatai Victor Faafoi Tamapua. Na faamaonia le lafo. FOFOGA FETALAI: E faasilasila atu ua faamaonia nei e le Fono Aoao le Lipoti a le Komiti o Mataupu tau Faamasinoga, Leoleo & Falepuipui i le Tulafono Tau Faaofi o Teuteuga o le Tulafono o le Faamasinoga a le Lalolagi mo Solitulafono Faava o Malo 2014. O le a sagai atu loa le Fono Aoao i le Iloiloga Auiliili o le Tulafono Tau Faaofi o Teuteuga o le Tulafono o le Faamasinoga a le Lalolagi mo Solitulafono Faava o Malo 2014. E tusa ai ma le Tulafono Tumau 102, e amata le Iloiloga Auiliili o le Tulafono Tau Faaofi i le Fuaiupu 2. FUAIUPU 2: Ua teuteuina le fuaiupu 3. Faamaonia. FUAIUPU 3: Ua faaofiina le fuaiupu 7A fou. Faamaonia. FUAIUPU 4: Teuteuga faatupulaia. Faamaonia. 704 FUAIUPU 5: Ua faaofiina le Faamatalaga 2 fou. Faamaonia. FUAIUPU 1 MA LE IGOA: FUAIUPU 1: Igoa puupuu ma le amataga. IGOA: Teuteuga o le Tulafono o le Faamasinoga a le Lalolagi mo Solitulafono Faava o Malo 2014. Faamaonia. Na faagasolo le Tulafono Tau Faaofi o Teuteuga o le Tulafono o le Faamasinoga a le Lalolagi mo Solitulafono Faava o Malo 2014 e aunoa ma se Teuteuga. TULAFONO TAU FAAOFI O AUAUNAGA LAGOLAGO FAASOIFUA MALOLOINA 2014 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai le Afioga i le Taitaifono o le Komiti o le Soifua Maloloina, Galuega tau le Va Fealoai, Mataupu tau Lotoifale, Atinae o Afioaga ma Agafesootai. Afioga Hon GATOLOAIFAANA AMATAGA ALESANA GIDLOW (Taitaifono o le Komiti o le Soifua Maloloina, Galuega tau le Va Fealoai, Mataupu tau Lotoifale, Atinae o Afioaga ma Agafesootai): Faafetai tele mo le avanoa lau Afioga i le Fofoga Fetalai, ae ou te tulai atu e faatu le lafo, Ina ia faamaonia e lenei Fono Aoao le Lipoti a le Komiti o lo o fautuaina ai, Ina ia faagasolo le Tulafono Tau Faaofi o Auaunaga Lagolago Faa-Soifua Maloloina 2013 faatasi ma Teuteuga ma le Faasaoga. Faaluaina e se tasi o sui usufono mo le Palota Taitoatasi, Susuga Hon Niko Lee Hang, sui usufono mo Sagaga le Usoga ma le sui usufono mo Aleipata Itupa i Lalo. Na faamaonia le lafo. FOFOGA FETALAI: E faasilasila atu ua faamaonia nei e le Fono Aoao le Lipoti a le Komiti o le Soifua Maloloina, Galuega tau le Va Fealoai, Mataupu tau Lotoifale, Atinae o Afioaga ma Agafesootai i le Tulafono Tau Faaofi o Auaunaga Lagolago Faa-Soifua Maloloina 2013. O le a sagai atu le Fono Aoao i le Iloiloga Auiliili o le Tulafono Tau Faaofi o Auaunaga Lagolago Faa-Soifua Maloloina 2013. 705 E tusa ai ma le Tulafono Tumau 102, e amata le iloiloga auiliili o le Tulafono Tau Faaofi i lona Fuaiupu 2. FUAIUPU 2: Faamatalaina o uiga o upu. Faamaonia. FUAIUPU 3: Faavaeina o le Fono. Faamaonia. FUAIUPU 4: Sui auai o le Fono. FOFOGA FETALAI: O lo o i ai le Teuteuga i le Fuaiupu 4 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le Teuteuga i le Fuaiupu 4 e faapea: “TEUTEUGA: i) Fuaiupu 4(1)- Ia faaofi le parakalafa fou i le tuanai ai o le parakalafa (g) e faapea:“(h) ii) se sui auai e avea ma sui o Auaunaga Faa-Soifua Maloloina Faaleaganuu.” Fuaiupu 4(2), (5), ma le (6) Ia aveese le parakalafa (g) ma suia i le (h) mai totonu o le fuaiupu 4(2), (5) ma le (6).” Faamaonia le Teuteuga. Faamaonia le Fuaiupu 4 e pei ona Teuteuina. FUAIUPU 5: Tiute tauave ma malosiaga o le Fono. Faamaonia. 706 FUAIUPU 6: Failautusi o le Fono. Faamaonia. FUAIUPU 7: Fonotaga a le Fono. Faamaonia. FUAIUPU 8: Iugafono a le Fono. Faamaonia. FUAIUPU 9: Aveesea, avanoa i le tofi ma alauni. Faamaonia. FUAIUPU 10: Tulaga faasaina. Faamaonia. FUAIUPU 11: Faatagaga i lalo o lenei Vaega. Faamaonia. FUAIUPU 12: Malosiaga e faamaonia ai le faamauina. Faamaonia. FUAIUPU 13: Agavaa. Faamaonia. 707 FUAIUPU 14: O le tagata e mafai ona talosaga ma le faiga e talosaga ai. Faamaonia. FUAIUPU 15: Faagasologa o talosaga. Faamaonia. FUAIUPU 16: Iloiloga o talosaga. Faamaonia. FUAIUPU 17: Tusia i faamaumauga o le faamauina. Faamaonia. FUAIUPU 18: Tusi faamaonia o le faamauina. Faamaonia. FUAIUPU 19: Tusi faamaonia faaletausaga e galue ai. Faamaonia. FUAIUPU 20: Faaaogāina o lenei Vaevaega. Faamaonia. FUAIUPU 21: Malosiaga e faamaonia ai le faamauina i lalo o tuutuuga. Faamaonia. 708 FUAIUPU 22: Agavaa. Faamaonia. FUAIUPU 23: O le tagata e mafai ona talosaga ma le faiga e talosaga ai. Faamaonia. FUAIUPU 24: Faasologa o talosaga. Faamaonia. FUAIUPU 25: Tusi faamaonia e galue ai. Faamaonia. FUAIUPU 26: Faaaogāina o lenei Vaevaega. Faamaonia. FUAIUPU 27: Malosiaga e faamaonia ai le faamauina o se vaitaimi lē tumau. Faamaonia. FUAIUPU 28: Agavaa. Faamaonia. FUAIUPU 29: O le tagata e mafai ona talosaga ma le faiga e talosaga ai. Faamaonia. 709 FUAIUPU 30: Faagasologa o talosaga. Faamaonia. FUAIUPU 31: Tusi faamaonia e galue ai. Faamaonia. FUAIUPU 32: Iloiloga o faaiuga. Faamaonia. FUAIUPU 33: Toe faamauina. Faamaonia. FUAIUPU 34: Faailoa sese atu o se tagata ua maea ona faamauina. Faamaonia. FUAIUPU 35: O le mauaina i se tulaga taufaasese o le faamauina. Faamaonia. FUAIUPU 36: Tuusaunoaga mai noataga. Faamaonia. FUAIUPU 37: Faaooina atu o pepa aloaia. Faamaonia. 710 FUAIUPU 38: Tulafono Faatonutonu. Faamaonia. FUAIUPU 39: Faamatalaga. Faamaonia. FUAIUPU 40: Totogifuapauina ma pepa faatumu. Faamaonia. FUAIUPU 41: Ua teuteuina le Tulafono ua faamauina ma tulaga faaitiitia mo tomai faapitoa tau soifua maloloina 2007. Faamaonia. FAAMATALAGA: Faamaonia. FUAIUPU 1 MA LE IGOA: FUAIUPU 1: Igoa puupuu ma le amataga. IGOA: Tulafono o Auaunaga Lagolago Faa-Soifua Maloloina 2013. FOFOGA FETALAI: O lo o i ai le Faasaoga a le Komiti i le Fuaiupu 1 ma le Igoa e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le Faasaoga i le Fuaiupu 1 ma le Igoa e faapea: “FAASAOGA: Ia aveese le fuainumera “2013” ma suia i le fuainumera “2014” ma faitauina ai le Igoa o le Tulafono e faapea: 711 TULAFONO O AUAUNAGA LAGOLAGO FAA-SOIFUA MALOLOINA 2014.” Faamaonia le Faasaoga. Faamaonia le Fuaiupu 1 ma le Igoa e pei ona Faasaoina. Na faagasolo le Tulafono Tau Faaofi o Auaunaga Lagolago Faa-Soifua Maloloina 2014 faatasi ma Teuteuga ma le Faasaoga. TULAFONO TAU FAAOFI O TEUTEUGA O LE TULAFONO O FOMAI 2013 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai le Afioga i le Taitaifono o le Komiti o le Soifua Maloloina, Galuega tau le Va Fealoai, Mataupu tau Lotoifale, Atinae o Afioaga ma Agafesootai. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le lafo, Ina ia faamaonia e lenei Fono Aoao le Lipoti a le Komiti o lo o fautuaina ai, Ina ia faagasolo le Tulafono Tau Faaofi o Teuteuga o le Tulafono o Fomai 2013 faatasi ma Teuteuga ma le Faasaoga. Faaluaina e le Sui Fofoga Fetalai, se tasi o sui usufono mo Palota Taitoatasi, Susuga Hon Papaliitele Niko Lee Hang, le sui usufono mo Sagaga le Usoga ma le sui usufono mo Aleipata Itupa i Lalo. Na faamaonia le lafo. FOFOGA FETALAI: E faasilasila atu ua faamaonia nei e le Fono Aoao le Lipoti a le Komiti o le Soifua Maloloina, Galuega tau le Va Fealoai, Mataupu tau Lotoifale, Atinae o Afioaga ma Agafesootai i le Tulafono Tau Faaofi o Teuteuga o le Tulafono o Fomai 2013. O le a sagai atu le Fono Aoao i le Iloiloga Auiliili o le Tulafono Tau Faaofi o Teuteuga o le Tulafono o Fomai 2013. E tusa ma le Tulafono Tumau 102, e amata le Iloiloga Auiliili o le Tulafono Tau Faaofi i lona Fuaiupu 2. FUAIUPU 2: Ua teuteuina le fuaiupu 2. Faamaonia. 712 FUAIUPU 3: Ua suia le fuaiupu 11. Faamaonia. FUAIUPU 4: Ua teuteuina le fuaiupu 13. FOFOGA FETALAI: O lo o i ai le Teuteuga a le Komiti i le Fuaiupu 4 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le Teuteuga i le Fuaiupu 4 e faapea: “TEUTEUGA: I totonu o le fuaiupu 4(b), ia faaofi le faafuaiupu (ca) fou i totonu o le fuaiupu 13 o le Tulafono Autu, ma ia aveese le upu “tolu (3)” ma suia i upu “sefulu lua (12)” ma faitauina ai le parakalafa (ca) e faapea:“(ca) Faatagaina i le i ai po o le leai foi o ni aiaiga, le tagata talosaga ina ia faamauina lē tumau mo se vaitaimi e oo atu i le sefulu lua (12) masina, pe afai ua faamalieina le Fono e faapea, e manaomia le tagata talosaga ina ia faatino o se auaunaga faafomai mo se vaitaimi puupuu i totonu o Samoa, ua faamaonia e le Fono.” Ma lou faaaloalo lava. Faamaonia le Teuteuga. Faamaonia le Fuaiupu 4 e pei ona Teuteuina. FUAIUPU 5: Ua teuteuina le fuaiupu 16. Tofa LEALAILEPULE RIMONI AIAFI: Fetalai…… Lau Afioga i le Fofoga FOFOGA FETALAI: O le a le fuaiupu? Tofa LEALAILEPULE RIMONI AIAFI: O le fuaiupu 5 lau Afioga. FOFOGA FETALAI: Se i fai muamua la le Teuteuga ona lafo atu lea o le avanoa. Tulai mai lau Afioga i le Taitaifono, o lo o i ai le Teuteuga a le Komiti i le Fuaiupu 5 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. 713 Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le Teuteuga i le Fuaiupu 5 e faapea:“TEUTEUGA: Ia suia le fuaiupu 16(2) o le Tulafono Autu i le fuaiupu 5(2)(b)(iii) fou, ma aveesea ai upu “Auaunaga Faa-Soifua Maloloina: ma suia i upu “Matagaluega o le Soifua Maloloina” ma faitauina ai le (iii) e faapea:“(iii) ua ia galue e tusa ai o se faatonuga e tuuina atu e le Fono po o le Matagaluega o le Soifua Maloloina.” Faafetai. FOFOGA FETALAI: Tulai mai le sui usufono mamalu mo Faleata Sisifo. Tofa LEALAILEPULE RIMONI AIAFI: Faafetai i lau Afioga i le Fofoga Fetalai, faafetai atu foi i le Taitaifono o le Komiti aemaise lava le suiga lea na fai i le fuaiupu 4 lea ua toe tuu atu i tua le taimi i le tolu masina i le sefululua masina aua o lea sa fia fesili ai. A o le vaega la lea e 5, po o le a le fuafuaga a le Komiti i fomai foi ia lea e omai i taimi o faalavelave faafuasei, ia po o fomai ia e aumai lea e omai e aumai le auaunaga fua i totonu o le Malo, po o le a le category lea e i ai, a o le a foi le faiga e vave ai ona faagaoioi pepa o fomai i inei pe a fia omai i se taimi faafuasei? Ia po o le omai foi i se tulaga faapena. Ma le faaaloalo lava. FOFOGA FETALAI: Malo. Tulai mai lau Afioga i le Taitaifono. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai, o le Tulafono lenei o lo o puipuia uma ai lava tulaga na, o fomai e manaomia e le tatou atunuu le latou auaunaga i lea taimi ma lea taimi, po o le a lava le puupuu po o le a le umi, ae ia oo i le sefululua o fai le faatagaga e galulue i totonu o Samoa. Ma lou faaaloalo lava faafetai. Tofa LEALAILEPULE RIMONI AIAFI: Fetalai….. Lau Afioga i le Fofoga FOFOGA FETALAI: Ia tulai mai. Tofa LEALAILEPULE RIMONI AIAFI: E manatua e i ai foi isi taimi e le fia omai fomai a o tatou e talosaga e omai, a? Ia afai la o moomia e tatou le auaunaga a fomai i fafo ona tatou talosaga lea e omai, po o le auala la lea e faatino ai, a? ma le taimi e moomia ai e tatou le auaunaga, ia lau Afioga faafetai. FOFOGA FETALAI: Ia e manatu o lea e malamalama le faamalamalamaga, o lo o i ai isi aiaiga o le Tulafono e aafia ai le atugaluga 714 lea, it can be extendable, e mafai ona faatulaga le mea lena, ae ou te talitonu o lea e malamalama. Faamaonia le Teuteuga. Faamaonia le Fuaiupu 5 e pei ona Teuteuina. FUAIUPU 6: Ua teuteuina le fuaiupu 19. Faamaonia. FUAIUPU 1 MA LE IGOA: FUAIUPU 1: Igoa puupuu ma le amataga. IGOA: Teuteuga o le Tulafono o Fomai 2013. FOFOGA FETALAI: O lo o i ai le faasaoga a le Komiti i le Fuaiupu 1 e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Afioga Hon GATOLOAIFAANA AMATAGA ALESANA GIDLOW: Lau Afioga i le Fofoga Fetalai ou te faatu le Faasaoga i le Fuaiupu 1 ma le Igoa e faapea: “FAASAOGA: Ia aveese le fuainumera “2013” ma suia i le fuainumera “2014” ma faitauina ai le Igoa o le Tulafono Tau Faaofi e faapea: TEUTEUGA O LE TULAFONO O FOMAI 2014.” Faamaonia le Faasaoga. Faamaonia le Fuaiupu 1 ma le Igoa e pei ona Faasaoina. Na faagasolo le Tulafono Tau Faaofi o Teuteuga o le Tulafono o Fomai 2014 faatasi ma Teuteuga ma le Faasaoga. FOFOGA FETALAI: Ua tatou oo mai i le Tulafono Tau Faaofi lona 6 o lenei aso. 715 TULAFONO TAU FAAOFI O TAGATA TOMAI TAU PALAMA 2013 – iloiloga auiliili FOFOGA FETALAI: E tusa ai ma le Tulafono Tumau 106, e tatau ona faamaonia muamua e le Fono Aoao le Lipoti a le Komiti i le Tulafono Tau Faaofi ona avanoa ai lea o le Iloiloga Auiliili o le Tulafono Tau Faaofi. Tulai mai le Afioga i le Taitaifono o le Komiti o Galuega, Felauaiga ma Siosiomaga. Tofa TUSA MISI TUPUOLA (Taitaifono o le Komiti o Galuega, Felauaiga ma Siosiomaga): Lau Afioga i le Fofoga Fetalai ma le mamalu o le Palemene ou te tulai atu ma le faaaloalo tele ina ia faatu le lafo, Ina ia faamaonia e lenei Fono Aoao le Lipoti a le Komiti o lo o fautuaina ai, Ina ia faagasolo le Tulafono Tau Faaofi o Tagata Tomai Tau Palama 2013 faatasi ma le Faasaoga. Ma le faaaloalo. Faaluaina e le sui usufono mo Faasaleleaga Nu. 4, le sui usufono mo Aiga i le Tai, ma le sui usufono mo Palauli. Na faamaonia le lafo. FOFOGA FETALAI: E faasilasila atu ua faamaonia nei e le Fono Aoao le Lipoti a le Komiti o Galuega, Felauaiga ma Siosiomaga i le Tulafono Tau Faaofi o Tagata Tomai Tau Palama 2013. O le a sagai atu le Fono Aoao i le Iloiloga Auiliili o le Tulafono Tau Faaofi o Tagata Tomai Tau Palama 2013. E tusa ai ma le Tulafono Tumau 102, e amata le Iloiloga Auiliili o le Tulafono Tau Faaofi i le Fuaiupu 2. FUAIUPU 2: Faamatalaina o uiga o upu. Faamaonia. FUAIUPU 3: O le Tulafono e noatia ai le Malo. Faamaonia. FUAIUPU 4: Tulaga faasaina. Faamaonia. FUAIUPU 5: Tuusaunoaga. Faamaonia. 716 FUAIUPU 6: Faafaigaluegaina faamauina. o tagata tomai tau palama ua Tofa AVEAU TUALA LEPALE NIKO PALAMO: Lau Afioga i le Fofoga Fetalai…. FOFOGA FETALAI: O le a le Fuaiupu? Tofa AVEAU TUALA LEPALE NIKO PALAMO: O le Fuaiupu 6 lau Afioga. FOFOGA FETALAI: Tulai mai le sui usufono mamalu. Tofa AVEAU TUALA LEPALE NIKO PALAMO: Faafetai lava i lau Afioga i le Fofoga Fetalai. Ou te fia faafesili atu lava i lau Afioga i le Taitaifono i le Fuaiupu 6(3), lea e i ai le vaega foi lea le tauga o le tagata e tauaveina galuega tau palama. I le faamalamalamaina o le galuega lenei tau palama i tua i le mea o lo o sau ai po o plumbing works, o lo o i ai ma le vaega lea o le talivai pe afai se galuega o se fale, o lea e sau ai i i, e lavea ai ma le talivai. E tatau ona i ai se palama e alu atu e faatino le faiga o le talivai, a o lea e i ai le agaga o le galuega lea a le kamuta. Pe aisea ua tuu ai i i le vaega lea ona o lea e sau le sala, e 1000 penalty units, lea e sau i le Fuaiupu 6(3), e 100 penalty units, tusa e $10,000 le sala pe a le avatua se palama e faia le talivai o le fale. O lea ou te faafesili atu ai pe aisea le mea ua faaalu ai le talivai i lalo o le vaega lea. Ma lou faaaloalo lava. FOFOGA FETALAI: Ia, o le a avatu pea, o mea tau alavai, plumbing, talivai. Sei tulai mai lau Afioga i le Taitaifono. Tofa TUSA MISI TUPUOLA: Lau Afioga i le Fofoga Fetalai, ou te tali atu i le faafesili a le sui usufono mamalu, o le palama lava o le latou tiute lava lea o le palamaina o paipa ma fai talivai. Ae ou te le iloa la i le Afioga i le sui usufono mamalu, a o lo o i ai lava i totonu o le Tulafono Tau Faaofi lea lau Afioga ma le mamalu o le Palemene le Tulafono e mafai ai ona faaaogaina i latou e i ai le tomai, la e i ai tusi pasi faa-palama latou te faasinosino ma faataitai i le vaega foi lea e le i oo i le tusi lea e tau o le tusi tomai o palama e faatinoina talivai ma isi mea ia o paipa foi nei ua papa. Ma le faaaloalo. FOFOGA FETALAI: Malo. E le o le alavai o le talivai. Tofa TUSA MISI TUPUOLA: O talivai lau Afioga. Faamaonia le Fuaiupu 6. FUAIUPU 7: Malosiaga e faamalosia ai le faamauina. Faamaonia. 717 FUAIUPU 8: O agavaa. Faamaonia. FUAIUPU 9: Talosaga. Faamaonia. FUAIUPU 10: Faagasologa o talosaga. Faamaonia. FUAIUPU 11: Tusi faamaonia o le faamauina. Faamaonia. FUAIUPU 12: Faafouga faaletausaga. Tofa LEALAILEPULE RIMONI AIAFI: Lau Afioga…. FOFOGA FETALAI: O le a le Fuaiupu? Tofa LEALAILEPULE RIMONI AIAFI: O le Fuaiupu 12 lau Afioga. FOFOGA FETALAI: Fuaiupu 12 – Faafouga faaletausaga. Tulai mai le sui usufono mamalu. Tofa LEALAILEPULE RIMONI AIAFI: Lau Afioga, sa taua foi i le taimi o felafolafoaiga le vaega lea, muamua, ona e le o taua mai i le Tulafono Tau Faaofi pe fia se fee mo nai tagata ia e faamauina ai. E le gata i le fee e faamauina ai, a o le fee e re-validate ai foi lea e toe faaauau pea every 12 tausaga ma toe fai ma toe fai. Pe le i mamafa tele lea mea mo nai tagata ia, po o le a le mea e tai tausaga ai ae le tailua pe tolu tausaga ma faafou le laisene. Aua e le o se mea foi lea pei o le taavale e fai fai pala, o le tagata ola o lea e galue, e leai se mea e moomia ai fua le toe re-validate i tausaga taitasi, ae se i fesili i le Komiti pe tai fia ni fee ae tai fia foi la annual fee. Ma le faaaloalo lava. FOFOGA FETALAI: Mr Chairman. Tofa TUSA MISI TUPUOLA: Faafetai lava i lau Afioga mo le faafesili a le uso, o le uso o lau Komiti lau Afioga. Masalo ua galo i le Afioga i le sui 718 usufono, o lo o taua lava e i latou na omai, o lo o i ai se fuafuaga e fai se latou Tulafono Faatonutonu foi lea i se taimi o i luma e mafai ai ona fai mea nei o fees accordingly i lea taimi i lea taimi i le faatinoga o le latou galuega, ae moni le finagalo, ae o la e lava ua ioe latou, o la e ua manaia le latou Tulafono Tau Faaofi. Ma le faaaloalo. FOFOGA FETALAI: Masalo e le fono soo le sui usufono fua i le lē maua…… Faamaonia le Fuaiupu 12. FUAIUPU 13: Tusi Resitala o Tagata Tomai Tau Palama. Faamaonia. FUAIUPU 14: Faamalolo lē tumau ma le aveesea. Faamaonia. FUAIUPU 15: Toe tusia o igoa. Faamaonia. FUAIUPU 16: Faaauauina o le Faalapotopotoga. Faamaonia. FUAIUPU 17: Galuega tauave ma malosiaga. Faamaonia. FUAIUPU 18: Tulaga faasui auai. Faamaonia. FUAIUPU 19: Faavaeina. Faamaonia. 719 FUAIUPU 20: Galuega tauave. Faamaonia. FUAIUPU 21: Nofoia o le tofi. Faamaonia. FUAIUPU 22: Faamavae mai le tofi, aveesea ma suitulaga. Faamaonia. FUAIUPU 23: Fonotaga Aoao Faaletausaga. Faamaonia. FUAIUPU 24: Fonotaga Aoao Faapitoa. Faamaonia. FUAIUPU 25: Fonotaga a le Komiti o Pulega. Faamaonia. FUAIUPU 26: Aiaiga lautele. Faamaonia. FUAIUPU 27: Tupe ma teugatupe a le Faalapotopotoga. Faamaonia. 720 FUAIUPU 28: Faamaumauga o faamatalaga tau tupe ma le sueina o tusi. Faamaonia. FUAIUPU 29: Totogifuapauina. Faamaonia. FUAIUPU 30: Faasea. Faamaonia. FUAIUPU 31: Suesuega ma moliaga. Faamaonia. FUAIUPU 32: Komisi Faamasino e Faafoeina Amioga Pulea. Faamaonia. FUAIUPU 33: Malosiaga o le Komisi Faamasino. Faamaonia. FUAIUPU 34: Faasalaga. Faamaonia. FUAIUPU 35: Talosaga. Faamaonia. 721 FUAIUPU 36: Faamauina i se auala faasolitulafono. Faamaonia. FUAIUPU 37: Faaaogaina faasolitulafono o le igoa, faailoga patino, ma isi tulaga faapena. Faamaonia. FUAIUPU 38: O tagata faafoliga i tagata tomai tau palama. Faamaonia. FUAIUPU 39: Faafaigaluegaina o tagata e le i faamauina. Faamaonia. FUAIUPU 40: Faasalaga. Faamaonia. FUAIUPU 41: Faatonuga a le Minisita. Faamaonia. FUAIUPU 42: Faaooina atu o faasilasilaga. Faamaonia. FUAIUPU 43: Tuusaunoaga mai noataga tau le tagata lava ia. Faamaonia. 722 FUAIUPU 44: Feeseeseaiga. Faamaonia. FUAIUPU 45: Tulafono faatonutonu ma pepa faatumu. Faamaonia. FUAIUPU 46: Aiaiga tau soloaiga ma aiaiga faasaoina. Faamaonia. FUAIUPU 1 MA LE IGOA: FUAIUPU 1: Igoa puupuu ma le amataga. IGOA: Tulafono o Tagata Tomai Tau Palama 2013. FOFOGA FETALAI: O lo o i ai le Faasaoga a le Komiti i le Fuaiupu 1 ma le Igoa e pei ona faaalia i le Pepa Faaopoopo o Galuega. Tulai mai lau Afioga i le Taitaifono o le Komiti. Tofa TUSA MISI TUPUOLA: Lau Afioga i le Fofoga Fetalai ou te faatu le Faasaoga i le Fuaiupu 1 ma le Igoa e faapea: “FAASAOGA: Ia aveese le fuainumera 2013 ma suia i le fuainumera 2014 ma faitauina ai le Igoa o le Tulafono e faapea:Tulafono o Tagata Tomai Tau Palama 2014.” Ma le faaaloalo. Faamaonia le Faasaoga. Faamaonia le Fuaiupu 1 ma le Igoa e pei ona Faasaoina. Na faagasolo le Tulafono Tau Faaofi o Tagata Tomai Tau Palama 2014 faatasi ma le Faasaoga. 723 TULAFONO TAU FAAOFI O TEUTEUGA O LE TULAFONO O LE PULEGA O TUPE A LE MALO 2014 – faitauga faalua FOFOGA FETALAI: Mo le silafia e le Palemene o le Tulafono Tau Faaofi lenei sa faia lona faitauga muamua i le aso Fono 19/8/2014. Tulai mai lau Afioga i le Palemia po o le Minisita foi o Tupe. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai ou te tulai atu e faatu le lafo, Ina ia faitauina nei le Tulafono Tau Faaofi o Teuteuga o le Tulafono o le Pulega o Tupe a le Malo 2014 i lona faitauga faalua ma ou te fia tautala faamalamalama i ai. Faaluaina e le Sui Palemia, Minisita mo Tupe Maua ma le Minisita mo Galuega Tau Alamanuia ma Atinae a le Malo. FOFOGA FETALAI: Tulai mai lau Afioga i le Palemia. Susuga Hon TUILAEPA FATIALOFA LUPESOLIAI AIONO NEIOTI SAILELE MALIELEGAOI: Lau Afioga i le Fofoga Fetalai, o le Tulafono Tau Faaofi lenei, o le Tulafono Tau Faaofi Teuteu mo le Pulega o Tupe a le tatou Malo 2001. O le mafuaaga o Teuteuga nei, o le faamaotiina lea o le tulaga o le coordination po o le faamaopoopoina lea e le Minisita o gaoioiga eseese uma lava a le tatou Malo i mea lava nei tau i atinae ma fuafuaga eseese, e faapena foi ma tulaga o fuafuaga mamao ma le faatinoga e pei ona pasia atu i le Maota lenei. O lo o aumaia foi i le Tulafono Tau Faaofi lenei nisi o manatu fuafua i isi gaoioiga e masani ona tatau ona faatino e le Minisita o Tupe i ona tiute i le planning, fuafuaga management o le Pulega, ma le utilization o le faaaogaina lea po o le faatinoina lea o faamaopoopoga o gaoioiga eseese a le tatou Malo, e aofia ai ma le faaaogaina tatau o resources. O le tasi lenei mataupu lau Afioga i le Fofoga Fetalai e masani ona tele ai le faafitauli e tulai mai o le le patino i se Ministry e tasi mea nei, ae ua oo ina oo i le tulaga foi lea puna mai lea activity i lea Matagaluega ma lea Matagaluega ma lea Matagaluega ona faatino ai loa lea pe tino ai loa le upu foi lele, „a tele loa kuka, na o mea namuasua lava mea e feagai ma i tatou‟. O tulaga ia o lea foi la ua atagia atu i fafo ia i latou o lo o aumaia ai fesoasoani i le tilotilo mai a latou i faatinoga o galuega a mea nei o Malo tauatiae, ua tele ina fenumiai ai mea i le le tasi o se itutino e faataoto atu ai fuafuaga ia, aemaise tasi lava le itutino o le latou lea matafaioi o le receive ina o tupe. O le taliaina o tupe ma faamaopoopo e latou ma toe faaalu tupe ma faamaumau, ae a tele loa lima e lotea mea nei o tupe, ona tai pei lava lea o o tatou faalaveleve e fai i maliu, e tóatele loa i latou e lotea, ona tupu ai loa lea o le faalavelave. E toe sue atu tupe ua le iloa le mea ua agai i ai. O lea la ua ala ai ona toe faamaoti le vaega lea o le co-ordination function. O lona uiga o tulaga faamaopoopo. O le itu foi lea o lea e aumai ai le popolega o le tele o faalapotopotoga i fafo o lo o fesoasoani mai. E faaono tupu ai le mea lea o le o ave le mea e tasi i le isi faalapotopotoga, ave le isi i le isi faalapotopotoga ma toe ave i le isi faalapotopotoga, ona uma ane lea ua tele le fenumiai. O lea foi la o lo o uunaia mai e faalapotopotoga foi latou le tulaga e tatau ai foi ia i latou ona co-ordinate, ia maopoopo ma tasi le mea e agai mai i ai ma agai ese ai tupe a 724 le atunuu, ona manino loa lea. Ia o faatasi le tulaga lena, le tiute lea o le update. O lona uiga ia fai ma aumai le fuafuaga mamao foi lele i se tulaga ua i ai i lea taimi ma lea taimi ina ia vave manino ai le atunuu, aemaise o le Itu Agai i le tulaga ua i ai lea atinae ma lea atinae. O lo o i ai foi ma vaega e pei o vaega ia o lo o faatauaina, o le itu lea i le reporting function. O le lipoti ma faasalalau manino le tulaga i faatulagana ma le management po o le pulega tatau o a tatou nonogatupe o lo o faia i atunuu i fafo, ma le auala e tatau ai ona mataitu i totonu o le tulaga pulea tatau e le atunuu. Ma le tasi agaga taua o lo o avatu i le Tulafono Tau Faaofi lenei, o le itu lea i faamaumauga ina ia manino faamaumauga o tupe maua ma tupe faaalu e faaaoga i ai le taiala lea e faalupe o le cash basis. O lona uiga na o tupe maua lava ma tupe faaalu e faavae ai faamaumauga a le Malo. O tupe ua maua ua faalisiti ma tupe ua faaalu, a o nisi lava auala ia aveese. E tai pei la o lenei pe a faapea o lea ua tau mai, o lea ua i ai se tatou fia selau miliona e maua mai i inei, o lea ua i ai se $500miliona lea ua folafola mai e le faletupe e faaono maua mai i le masina fou a o lea e tapuni nei tusi. Po o faamalumalu mai foi se vaega o se sue e fia selau miliona e faaono aafia ai le Malo i le lua masina o lo o lumanai e faaono tele ai se tupe e alu. I lalo la o le cash basis, e leai lava ma se mea faapena e faataua. Aisea? Na o le pau lava le mea e faataua o mea moni. O tupe ua maua o mea moni. O tupe ua alu o mea moni, a o isi mea o miti uma lava. O le mea lena e masani ona faalupe ai le mea lea o le cash basis, we are dealing with facts po o historical facts ina ia aua ne i faavae faamaumauga a le Malo i ni miti e sese ai faamaumauga a le Malo ma taitai seseina ai ma le Palemene lenei i lipoti e aumai. O lea la e avatu uma lava i inei i totonu o le Tulafono Tau Faaofi lenei. O lo o atagia ai foi i le Tulafono Tau Faaofi lenei i faamaumauga ia mulimulitai i taiala o international financial reporting standards. O lona uiga o taiala ia e faavae ai faamaumauga tau tupe faava o Malo, lea e lima taitaiina uma ai tausitusi ma suetusi uma o le lalolagi e le gata i Samoa nei, o Niu Sila, Ausetalia faapena foi ma isi atunuu. O lea la e aumai manino lava i totonu o le Tulafono Tau Faaofi lenei ina ia aloaia ma o vaega tetele na lea e mafua ai le toe teuteuga lenei e faaatoatoa ai le Tulafono lenei o le Public Finance Management Act 2001 o le Principal Act po o le Tulafono Autu. Lau Afioga i le Fofoga Fetalai, o aiaiga faigofie na o le Tulafono Tau Faaofi, soifua ma ia manuia. FOFOGA FETALAI: E manatu o le taimi lenei o a tatou felafolafoaiga pe a i ai se sui usufono e toe fia malamalama atili. Tulai mai le sui usufono mo Faasaleleaga Nu.2. Susuga PAPALII LIO FAAVAIVAIOMANU TAEU MASIPAU: Faafetai i lau Afioga i le Fofoga Fetalai. E momoli lava le agaga faafetai i le Afioga i le Palemia ona o lea foi ua tulai mai i le Minisita o Tupe e pei o lenei Teuteuga ua saunoa manino ai i luma o le Maota. Malo faafetai, ma e talitonu lava ua tele se suiga. O nei suiga ua aumai i luma o le Palemene, o le tasi lenei Tulafono Tau Faaofi taua. E ese le faatauaina e lou sui usufono o lenei Tulafono Tau Faaofi o le Pulega o Tupe a le Malo, o lea e momoli ai le agaga faafetai i le Afioga i le Palemia mo suiga e pei ona saunoa i ai. E talitonu lava o lea ua taatia i ona taotoga lelei aua le agai i luma, aemaise lava le silasila i 725 tupe a lo tatou atunuu. O le mea lea malo faafetai i lau Afioga i le Palemia po o le Minisita foi o Tupe. E fia faaalia foi le agaga faafetai i lenei Tulafono Tau Faaofi aemaise lava le matafaioi faapitoa a le Minisita lea e pei ona i ai le faaopoopoga lea ua i ai ina ia faaleleia atili le puleaina o tupe a le Malo. O lea ua i ai nai suiga ia e pei ona manino mai, e momoli atu ai le agaga faafetai i ia suiga lelei ua aumai aemaise lava le faatinoina o galuega e le Afioga i le Minisita o Tupe. E i ai nai fesili laiti e ao foi ona fesili atu ai ona e fia malamalama foi lou sui usufono i nai vaega laiti nei o le Tulafono Tau Faaofi. O le mea muamua lau Afioga i le Fofoga Fetalai, o lo o i ai i le teuteuga lautele fuafuaga ma faamatalaga faataatitia mo le tamaoaiga lea o le a sui nei i fuafuaga faataatitia mo le atinae o Samoa. O lou lava sui usufono e fia malamalama, po o le a le eseesega o ia suiga. Aua o lau lava faitau ma lau matau i ai, e pei e uiga tutusa lava i lau vaavaai, ae peitai o lea ua i ai le suiga lea e pei ona ou tolaulau atu. E fia malamalama foi i ai lou sui usufono po o le a se tulaga lelei e atagia ai lea suiga ona o lea ua aumai manino i le suiga lautele o lenei Tulafono Tau Faaofi. O lona lua lau Afioga i le Fofoga Fetalai, e i ai le vaega fou lea ua faaofi mai i le Tulafono Tau Faaofi lenei atonu e ese foi le taua, o faamoemoega mo faaunegatupe a le Malo. E taua tele lenei Tulafono Tau Faaofi fou i lau faitau ma lau vaavaai i ai ona o lo o i ai se faaupuga e faatupe ai a tatou tupe gau i a tatou Tala Faatatau o Tupe ua faamaonia a le Malo. O lau fesili aua o lea ua ave i ai le malosiaga o le Minisita i le suiga fou lea ua aumai, ae pe sa faapefea ona faatino i taimi ia talu ai? Susuga Hon Tuilaepa Fatialofa Lupesoliai Aiono Neioti Sailele Malielegaoi: Faamolemole le sui usufono, se i aumai tonu lava le fuaiupu lena e te aumaia o le Tulafono Tau Faaofi? Susuga PAPALII LIO FAAVAIVAIOMANU TAEU MASIPAU: Lau Afioga i le Fofoga Fetalai, o le Fuaiupu 78(a): Faamoemoega mo faaunegatupe a le Malo. E mafai e le Minisita ona faaune mai tupe mo so o se tasi o faamoemoega nei: (a) e faatupe ai so o se tupe gau i le tala faatatau o le tupe ua faamaonia a le Malo. O le tasi lena suiga tele lea ua tuuina mai i totonu o le Tulafono Tau Faaofi lenei. E pei o le uiga lea o lou fia malamalama lau Afioga i le Fofoga Fetalai……. Susuga Hon Tuilaepa Fatialofa Lupesoliai Aiono Neioti Sailele Malielegaoi: Lau Afioga i le Fofoga Fetalai o lea ua ou malamalama……… FOFOGA FETALAI: Malie le sui usufono se i tulai atu le Afioga i le Palemia. Susuga Hon Tuilaepa Fatialofa Lupesoliai Aiono Neioti Sailele Malielegaoi: E lelei ona ou faamatalaina atu. O le key word o le upu o le ki ma le tatala, a e silasila i lalo i le faamatalaga e uiga i le statement of economic strategy, ona e maua ai lea o le update lena e toe faa-Samoa o le toe faafouina. O le uiga tonu o le update, ia manatua foi o mea nei o fuafuaga mamao po o le tolu tausaga, e uma loa ona faasalalau out date loa. E leai se 726 plan i le lalolagi lenei e oo lava ia Amerika e sao atoatoa i le selau pasene. Na o ni fuafuaga, afai e le malamalama le sui usufono ona ou faamatalaina atu lea faapea. O fuafuaga, ua na o ni fuafuaga lea e fai mai ai tiakono ia e pei o le tiakono lea o Tolofua, “O tatou na ona fuafua, a o le Atua e faataunuuina.” O lona uiga na ona uma lava ona publish i le aso lenei out date loa. Aua foi e leai se isi na te iloa mamao i luma. Na o le pau lava la o le aoga o le mea lea o le plan po o le strategy, na o se taiala a e vaai atu ua tau alu agai i tua ona tau tuutuu mai lea i totonu, a e vaai atu ua alu agai i tua tuutuu mai i totonu. Ua na o se taiala la, ae e leai lava se fuafuaga mamao e oo lava ia Amerika e computerize, e 100% le sao. O le tulaga la lena o lea ua e fesili mai nei, a o faagasolo le faatinoga, e alu lava ma toe update ma toe revise ma fetuunai fuainumera ina ia tau lalata ai i le mea lea ua i ai i le aso. Ua malamalama Papalii? O le tulaga la lena lea e mafua ai aua e le o se mea fou foi la. Ona pau lava le mea lea e fou o le atagia i totonu o le Tulafono, a o lea lava tatou te faia, ae sa musu i le Tulafono. O le ala lena o lea e fai atu ai le faaupuga, o le Tulafono Toe Teuteu. O le vaega la sa e aumaia i tupe pau, o le faa-Samoa ina lena, ae e faapea le uiga. Afai e fuafua le tatou Tala o le Tupe e piliona tala, ae oo ane i le taimi e faatino ai – o le tulaga lava lea aua o tatou ia na o le fuafua, ae oo ane i le taimi e faatino ai na o le $900miliona le mea ua maua. O lona uiga ua le maua e tatou le isi $100miliona. Ona fesili lea pe mafua aisea? E mafua ua le sologa lelei pisinisi a le aufaipisinisi. Ua le mafai ona faaulufale mai oloa e maua ai le $100miliona lea i le tiute. Ua ala ona ou faamatala atu le mea lea, leaga e mamafa tele le upu lena o le pau, pei o se mea na gaoi e se isi, ae leai, ua le ogatasi le fuafuaga a le tagata soifua ma le faatinoga, na o le Atua na te silafia mea tutupu taeao ma tala atu ma tala atu. O le ala lena o le masani sa tatou omai ai, o lea e i ai le avanoa e maua ai e Samoa fesoasoani mai atunuu i fafo, ona o le 300% o le lelei o le faatinoga o a tatou fuafuaga, aua e leai lava se Faalapotopotoga po o se Malo na te fia aumaia se nogatupe ia Samoa pe ana leaga le faatinoga. E le o se mea fou foi la, o le mea o lea tatou te faia. Na pau lava le mea, o lea e avatu i i, o lea e amend le Public Finance ina ia tuu i ai mea ia ona up to date ai foi lea ma le Tulafono, ona o le Tulafono lea e limataitaiina ai foi i tatou uma. Ia, o le tali puupuu atu lena, a o le matua loloto o lau fesili. Ia ou te iloa foi ua gata ai i i fesili ae tatou pasia ia le Tulafono Tau Faaofi. FOFOGA FETALAI: Ia, o lou avanoa faalua. Tulai mai le sui usufono mo Faasaleleaga Nu.2. Susuga PAPALII LIO FAAVAIVAIOMANU TAEU MASIPAU: Faafetai i lau Afioga i le Fofoga Fetalai, faafetai foi i le Afioga i le Palemia mo le faamalamalamaga o lau fesili. E leai e faamalulu atu foi, ona o upu lava o lea e sau i le Tulafono Tau Faaofi lea ou te lauga atu ai, ae sao le saunoaga pei ua mamafa tele lea upu. Ae o si tamai mea lava lea ou te fia malamalama ai, lea ua faatoa tuu nei i ai le malosiaga o le Minisita. Ia manatua foi o lea sa faatumu lava i a tatou nogatupe a tatou mea talu ai. Po o fea la e sau ai le malosiaga lena sa fai muamua, a o lea faatoa aumai i le Tulafono Tau Faaofi, o lea la faatoa i ai le malosiaga o le Minisita e toe faatino ai le vaega lea. Ma le faaaloalo lava i lau Afioga. 727 Susuga Hon Tuilaepa Fatialofa Lupesoliai Aiono Neioti Sailele Malielegaoi: A foi lea sa fai lava ma aumai i inei pasi atu ai inei? Ua galo ia te oe? So o se mea lava e fai, e aumai lava pasi atu i inei. A o lea la ua teuteu le Tulafono Autu. Ia manatua foi so o se mea lava tatou te faia, e i ai foi ma le isi Tulafono o le faautautaga tatau. A o le i aumaia le 10 Tulafono a le Atua, ua leva lava ona muamua mai le faautautaga tatau e iloa ai e le tagata le mea sao, o le mea tatau ma le mea le tatau. A o le mataupu lea sa e laga, ua faavae lou finagalo i luga o upu ia e aumai. Ia manatua foi, o lena e ia te oe le faautautaga tatau. Ia e te vaai atu lava i upu e le talafeagai ae e lauga ai lava? Aua ou te faitioina ai oe a? A o se isi foi a o se isi o na tama se i musumusu ane ia te oe e sese le mea lena e te sau ai. Lau Afioga i le Fofoga Fetalai, o lau fesoasoani atu lea. Susuga PAPALII LIO FAAVAIVAIOMANU TAEU MASIPAU: Ia, e aoga foi lau Afioga i le Fofoga Fetalai nai mea lagalaga faapea e aumai atili ai le faamautinoa i o tatou mafaufau, o tatou o Taitai o le atunuu. Na pau lea lau Afioga i le Fofoga Fetalai, o nai fesoasoani foi i le Tulafono Tau Faaofi ae malo faafetai. Ia manuia le Fono. FOFOGA FETALAI: Oi, o lea tou te fia lauga? Ia o le a amata atu la i le sui usufono mo Faleata Sisifo, sui usufono mo Faleata Sasae ona faaiu ai lea i se tasi o sui usufono mo Salega, Afioga Afualo Wood Uti Salele pe a maea le sui usufono mo Aana Alofi Nu.3. Tofa LEALAILEPULE RIMONI AIAFI: Faafetai i lau Afioga i le Fofoga Fetalai mo le avanoa. E taua le Tulafono lenei, e aoga foi e fai atu i ai nai motugaafa a lenei Itu pe talia pe o le a le tulaga e i ai, e aoga e faufau tele ai lo tatou sa. Ona e tele feau lelei ia e aumai i le Tulafono, e i ai foi nai mea e tau nenefu ai i lau vaai. Muamua, faafetai ona o le agaga o le Tulafono Tau Faaofi ia tuufaatasia atinae, coordinators e pei o se mea e tasi. Ia malamalama le Malo i atinae o fuafua ma le isi sector ma le isi sector ae fai faatasi, e manaia tele lea tulaga. O lona lua, o le faafoeina o a tatou aitalafu aua tasi lea vaega lelei, ma le tuuina mai o lipoti o lea ua manino lelei le aumaiga o lipoti e tuuina mai i totonu o le Palemene aua fuafuaga ma le silafia e le Palemene o tulaga o lo o i ai Tala o Tupe ma le faafoeina o Tupe ma aitalafu. Ou te fia fesili atu i lau Afioga i le Minisita, o le a lava le mea ua sui ai le upu o le fuafuaga faataatia mo le tamaoaiga o Samoa i le fuafuaga faataatia mo le atinae o Samoa? O le a se faiga ogaoga ua sui ai ia upu? Aua o le faatinoga lava ia o galuega, a o lea lava e aumai mai le Tulafono tuai i le Tulafono fou. E le o i ai se suiga tele i le faatinoga o galuega ma tiute fai, ae pau lava le mea lea e sui o le sui mai le upu o le tamaoaiga i le atinae. O le mea lena o lea e fia malamalama ai lou sui usufono. O le isi itu, o le vaega lea na saunoa i ai se tasi o sui usufono e pei ona tau faamanino mai, o lo o manino lava le 78A, le faamoemoega mo faaunegatupe pe nono mai tupe e le Malo i lalo o se faatagaga. Ua ave i ai le faatagaga a le Palemene, a o lea ua aumai nei i le 78A, e pei ua misi mai le vaega lea. I le vaega 86, o lo o manino ai i le Tulafono o lo o i ai nei le malosiaga o lo o i le Minisita e faaune mai ai tupe e faatino ai galuega a le Malo. O lea la ua 728 matua sui atoa vaega fou ia e lua ua aumai nei i le 86A ma le 86B, pe o le mea la ua le o toe i ai le 86 tuai aua ua matua tele lava le suiga lea ua i ai? Aua o le 86 i le taimi nei, o le pule e nono ai tupe po o le pule e lend ai tupe e le Minisita po o le Malo pe a moomia. O lea la ua le toe aumaia i le vaega fou, a o lea….e manaia le vaega lea ua aumai i le faafoeina o aitalafu, le fuafuaina o aitalafu ma le faafoeina ma le lipoti mai i le Palemene o aitalafu a le Malo. O le fesili lena, pe ua le toe i ai la le vaega tuai i le mea sa i ai, o le isi vaega lea e i ai i le suiga lea e i ai i le lipoti mai, o le taimi lenei o lo o lipoti mai i le aso 31 o Me i tausaga taitasi e pei ona aafia i le lauga faaletupe, e aumai faatasi iina ma le STS a le Malo i ana fuafuaga alualu mamao, ao lea la ua sui mai, o lea ua sui agai ia Setema, po o le a se mafuaaga ua sui ai agai ia Setema ao lea o le tala o le Tupe lava lea e amata ia Iuni, o aitalafu uma a le Malo e leai se mea o nanaina, o lea e aumai uma i le Tala o le Tupe lea e faamanino mai i tausaga taitasi, ma aumai ai iina ma le tala o atinae fuafua mamao a le Malo e aumai faatasi lava i le tala o le Tupe lea aso 31 o Me ua masani ai. O lea la ua sui i le aso 31 o Setema, o le mea lena e fia fesili ai i lau Afioga, pe i ai se mafuaaga ua sui ai ia Setema le mea o lea sa lelei lava i le tulaga o i ai. Ao isi vaega uma ia e aumai i le taumafai e maioio le faiga o aitalafu ma le lipoti mai i le Palemene, o vaega lelei ia o le Tulafono. Ma le faaaloalo lava. FOFOGA FETALAI: Tulai mai le sui usufono mo Faleata Sasae. Tofa AVEAU TUALA LEPALE NIKO PALAMO: E vave lava lau mataupu. E momoli atu lau faafetai i lau Afioga i le Minisita i le Tulafono Tau Faaofi, ae laitiiti lava si vaega lea o le Tuafono ou te fia lauga ai, aua e talanoa soo lava le Palemene i le accountability ma le transparency. O lea faatoa ou vaai i le vaega o le Tulafono o lea o le a faatino ai le vaega lea pe afai e faatinoina lenei Tulafono i le agaga lelei, aemaise lava le fuaiupu lea e pei ona saunoa i ai le sui usufono mo Faleata Sisifo, aua e le gata o lea o le a aumai le fuafuaga i aitalafu uma, a o lea o le a faasau uma ai foi le vaega lea, a o lea foi o le a aumai ma lisi o tagata taitoatasi o lo o i ai aitalafu i totonu o le Malo i soo se vaega. O le vaega lelei tele lea o le Tulafono e pei ona i ai i le (4) o le 86A o le Tulafono. O le ala lea o lou tulai atu e faaali lou lagolago i le vaega lea o le Tulafono, ona o se tasi lenei o vaega e tele ina lauga ai lenei foi itu, o aitalafu, o lea ua faatino mai i i, o lea o le a aumai uma lava e faatino i lalo o nisi o vaega, o lea o le a auiliili mai, e oo foi i vaega taitasi e pei ona talanoaina e pei o aitalafu a tagata e le totogiina tax, o lea foi ua faamanino mai i le vaega lea e 4. Ae e leai sau fesili ae na o lou……..ia saga tagai pea i ai. Susuga Hon Tuilaepa Fatialofa Lupesoliai Aiono Neioti Sailele Malielegaoi: Faamalo foi ua leai sau fesili aua o le tele ia o le sese o lau interpretation lena e aumai, a o le fesili a le sui usufono mo Faleata Sisifo na amata lau saunoaga i lou faapea mai o nai au motugaafa. Aua le toe aumaia ni motugaafa ae aumai afa atoatoa. O le tulaga lea sa e fesili mai ai i fuafuaga auiluma, ua ou manatua ai lava lau aluga i le Fonotaga muamua lava a Malo Aufaatasi i lou tausaga muamua lava i le Malo. Na tu mai le papalagi ma faapea mai, o au o le Peretania, introduce atu, o lou igoa o John, I am an expert of economics. O le mea foi a 729 matou nei, a e le nofo lava ma tau oe, no one else will. O le tali lena o lau fesili. O le mea lea e tupu ou te alu atu loa ou faalogologo, o taimi uma ou te alu atu ua sui upu. O le isi faataitaiga na ou faalogo atu ua sui le upu lea o le agenda i le upu o le menu, o le mea foi lea e tusi mai ai au meaai e te alu atu ona filifili mai ai lea i faleaiga, po o lau panikeke lea o le a oka po o lau kopai. E i ai tagata o le latou lea matafaioi e fai o le fesuisuiai o upu, a o le mea lava e tasi. A e fesili la, a o le a le mea ua suisui ai? E tasi lava le tali, ona pau lava. O le tali foi lena, ona pau lava. A o lea lava tatou te i le mea e tasi. O le tulaga lea e taua mai ai Setema, ia manatua foi o le avanoa lena o le faamaopoopoga o fuainumera, ia manatua o o tatou tagata e le o ni masini, e uma le tausaga i le faaiuga o Iuni. Ia manatua foi o le tausaga faaletupe sa alu tatou mai le calendar year mai lava ia Ianuari e tau ia Tesema, a o le faalavelave lena o tausaga vevesi ia i taimi o le Kirisimasi, ona ave ai lea o lau fautuaga i le Kapeneta i le tausaga e 1989, pasi aloaia ai lea o le a sui le tatou calendar year o le a le toe faaiuina ia Tesema a o le a faaiu ia Iuni ma e ogatasi foi ma physical years a tatou paaga i fafo. E lelei lena e faigofie ai ona tuu i totonu ona ogatasi ai lea o seleni e mafai ai ona latou budget ina mo tatou. O le tulaga lena o lea na sii mai ai le faaiuga o tausaga faaletupe a le tatou Malo i le amata mai ia Iulai e faaiu ia Iuni. E uma ia Iuni tapuni ai tusi, ona fai lea o le galuega e faamaoopoopo lelei fuainumera. O le tele lava o a tatou Tulafono na e avatu e tolu masina e tapena ai mea ia, a uma loa le tolu masina e le i maea, ona ote loa lea, “O le a le mea ua tuai ai ona fai?” Lau Afioga i le Fofoga Fetalai, o le tali lena e puupuu lava ma faigofie. O le tulaga foi i a tatou nonogatupe lea e fai nei, masalo ua iai le mea e tasi lea ua galo i lena Itu. E le faapea tatou te nono lava i tausaga uma. Ia manatua foi o le tele o a tatou atinae ia e fai pe o le tolu i le fa tausaga o faagasolo. O lona uiga e tasi lava le loan la sa fai. O lea la e faasolosolo mai, o le vaega lea e faaalu i le 2012, o le vaega lea e faaalu i le 2013, o le vaega lea e faaalu i le 2014. O le tulaga foi lena o lea e faataoto ai a tatou paketi, ona faapea ai lava lea o outou ai ni nonogatupe fou uma, ae e leai o mea tuai. Se i vaai i le falemai la le? Ua fia tausaga o fai le falemai aua e le na o le falemai sa amata atu i le fale o teine, ona faasolosolo atu ai lea uma le isi vaega a o lea e faauma nei i le faaiuga o le tausaga nei le isi vaega? Ua ou fiu e ta‟u soo atu ia outou ia mea, ae lau Afioga i le Fofoga Fetalai o le tali lena e puupuu i a outou mau fesili ia na aumai. ISI FAASILASILAGA A LE FOFOGA FETALAI FOFOGA FETALAI: Malo faafetai i le tali malamalama a lau Afioga i le Taitai o le Malo i lenei Tulafono Tau Faaofi taua. E manatu ona o lea ua tu lalata i le tatou taimi malolo, tatou saili malosi mo le aso a taeao. E i ai le talitonuga e taua lenei Tulafono Tau Faaofi ma e le tatau foi ona tuli tamoeina i ona tulaga aoaotetele ma faatopelau ai a outou lauga leaga o lea ua toe fa minute o le tatou Fonotaga ona tatou malolo ai lea. E momoli atu le faafetai tele i le Maota i lenei vaega o le aso, e talitonu ua tatou taunuu i le taunuuga manuia, ua tatou savalia le valu o a tatou Tulafono atoatoa ua maea ona lauliliu ma auiliili i lenei aso. E momoli atu le agaga faafetai ma le agaga faamalo ona ua fai sina tele o le tatou galuega sa feagai 730 ai. O le aso a taeao o le a faatulagaina, o le a fai ai le tatou puegaata pe a uma le tatou Fonotaga. E tatau ona faagasolo le pueina o ata o le tatou Paeaiga lenei a o lo o maua le soifua manuia, se i o tatou taunuu i le taunuuga i le tausaga mulimuli ona toe fai foi lea o le isi tulaga. E tatalo atu ma le agaga faaaloalo ia sauni lelei mai o outou laei i le aso a taeao, e le tau aoaia e Laupua Tamafaiga, o ata nei o official photos o le tatou Paeiaga, ia sauni lelei mai laei o sui usufono mamalu ma ulafala ma teuga eseese e masani ai i tulaga o taimi taualoa faapenei ina ia pue ai le tatou ata aloaia. Atonu ua outou silafia o lea e loma le faatinoina o le galuega o le fausiaina o le tatou Maota, ina ne i oo atu i le tausaga fou ua fau le tatou Maota Fono ae ua leai se tatou avanoa e toe pue ai le tatou ata mulimuli i totonu o le tatou Maota Fono lenei. E tatalo atu ai i le paia ma le mamalu i lau Afioga i le Taitai o le Malo faapea le Kapeneta ma sui mamalu uma o le Maota, agai e sauni lelei ma teuteu lou lauao ma tulaga uma e masani ai aua le tapenaina o le tatou ata faapitoa i le aso a taeao. E le gata ina tapena le tatou ata atoa ae ua faatulagaina foi e tapena ai ata o Komiti eseese, o Taitaifono ma Komiti ina ia mafai ona tatou tauavea faatasi le taua o le feagai ai o Taitaifono ma Komiti ma a latou galuega faagasolo. O lo o taumafai pea e aoao ma faamauina nisi o faamaumauga e pei ona outou tagai i le Tofilau, o la lava e pue o tatou ata ma tautau ai ina ia iloa ai lea Komiti ma lea Komiti o le tatou Maota nei ina ia fai ma pine faamau mo le lumanai ma faamauina ai lo outou feagai ai i feau ma tiute ma galuega, aemaise le tatou valaauina i lenei Paeaiga. E tatalo atu ai i le paia ma le mamalu o le Maota i le malolo ai o le Fonotaga i le itula e 1:00 i le aso a taeao, o le a faapena ona fai ai le tatou puega-ata i inei i le Maota. O le a faia le Fono a le Komiti faapitoa o le Steering Committee a le Fono Aoao Faitulafono mo le tapenaina o le fausia o le tatou Maota Fono i le Ofisa o le Taitai o le Malo i le ta o le 4:00 i le afiafi nei. Ua tatau ona faatulaga ma faateleai le tatou polokalame ona o lea ua maua mai faamaumauga mai i Ausetalia ua tatau ona faatulaga lea faamoemoe mo le aso. E tatalo atu ai i le tatou Komiti o le tatou galuega mo le tatou Maota Fono nei, tatou faatasi i le Ofisa o le Taitai o le Malo i le ta o le 4:00 i le afiafi nei. E momoli atu le faafetai tele i le paia ma le mamalu o le Maota Fono, o le a tatou saili malosi, ae i ai le faamoemoe o le a tatou aulia faatasi le aso a taeao ma tatou faatasi e faaauau a tatou Fonotaga. A o le i tolopoina le Fonotaga i lenei afiafi, ou te talosaga atu i le sui tamaitai mo Gagaifomauga Nu 1 e te faaiu mai le tatou Fonotaga i se tatalo. Na motusia Felafolafoaiga ina ua tolopo Taualumaga a le Fono Aoao i le itula e 1:02 i le aoauli seia aulia le itula e 9:00 i le taeao o le Aso Lulu, 22 Oketopa 2014. 731 732
1/--pages

robotstxt: allowed

filter: keep